url: =Aki khenkham saptuam (Pawlpi) tungpan akizelh Pasian lungdamna thu ~ Pau Do Lian :: ZOMI DAILY\nposted on 19 June 2015 at 7:55 am Lomkholna: Article, Biakna, Paudolian\nAki khenkham saptuam (Pawlpi) tungpan akizelh Pasian lungdamna thu\nKawlgama om Zomiten’ Pawlpi cin’ Lamka kiima-om Zomiten’ Saptuam ci hi. Hongpiankhiatna Kammal i-etciang [ellysia] call out from the world to God [Leitungpan Pasian Sapte] leh Saptuam kinaizaw ahihman in hiai ah Saptuam ci in kazangzaw hi.\nZeisu suah’ sih’ leh thawhkikna in Leitung mihingte mailam hong kilaihsakhi. Thuciamlui lai-in akilam dangahi, Pasian teeltuam Israelte leh Gentiles tetawhzong hong kibangsakta hi. Tua ahihman in Thuciamlui lai-a Israelmite [old Israel] pen thukham lahzuizo tualo ahihman un Zeisu lotawh ahihtheihlohna Paul leh Peter ten’ teltak in kipsak uhi.\nSawltak alian nihna pan in Saptuam hongpiangkhia hi-a, kammal dangin New Israel [Zeisu hanga Israelmite] hongpiang khia hi kici theihi.\nKumtulnih a-upa Saptuam thu atomkim in ama, kikhenna leh athuaknate uhpan Pasian in ama lungdamna thu azelhzia ih ending a, Zomi Saptuam adiakin Gampua a omte omzia tawm ihgen ding hi.\nSaptuam Tangthu Atom in\nSawltak 2: 1- cf sungah Peter thuhilh napanin mi tulthum  in kikhelna ngaha tuani mahin tuikiphum uhi. Tuani akipanin Saptuam hongpiangkhia ahihi.\nIthulu ah ‘akikhenkham saptuam thutawh kisai ahihziakin Saptuam pianzawh buaina hangin akikhenkhapna te leh bawlsiatna apiang athupideuh te tawmkhat ih ensukding hi. Hih Saptuam hongpiankhiatzawh alianpi kikhenna  ngavei vilvel omkhin in tua te in:\n1. AD 50s Jews leh Judaized Christian Or Gentile Church leh Jewish Church kikhenkham – [Council of Nicaea]\n2. AD451s Mainline Orthodox leh Monophysites [Council of Chalcedon] Or Nesterion-Monophysites leh Western Orthodox kikhen kham\n3. AD1054 Eastern Orthodox leh Western Orthodox Catholic kikhenkham\n4. AD1517 Protestant Reformation leh Catholic Or Catholic doctrine tul[lui] asa’ Protestant ten’ Catholic taisan\n5. AD2000 Southern Christian in’ Modern Western Church [Saptuam] kalsuanzia deihlo in kikhen, Or Saklam Christian [Global South Christianity] leh Nitumnalam Christian [Christian West] kikal ah Saptuam hongkhan zia kilamdang hi. Kum zanga simin Saptuam ngeina [tradition] thak hongsuakzel a tua in kikhenna piangsak toto hi.\nAD 70 kumin Rome in Jerusalem susia ahihman in, Jerusalem pen Christian Center ahihnapan in Jews thu-ummite hongkitheihthang’a Jerusalem pualamah Lungdam nathu hongtung theisuak hi. Rome in Jerusalem hongzawh hangin Jerusalem bangin Christian te’ Center hizo ngeinai lo hi. Tua hun AD 70 akipanin Antioch [Paul mission field] leh Alexandria [Mark mission field] te Christian Center pi in hongom hi. Christian upna hong kipat akipan alangpangden te in Islam, Barbarian [Mingongtat], teleh Christian sung ah khatleh khat kidemnopna tehangin hih thupithum te-in Saptuam hongnawngkai sak toto hi.\nAD70 pan in Rome Empire hongkhang mahmah hi. Banghanghiam cihleh Khuaneupan Rome Khuapi alute Roman Catholic upna sunglut uh hangin, thu-um mi khanpi in hongkhang hi. AD100 ma’in Bishop Soter ciapteh na-ah thu-um telak ah Jew minam sangin Jew mi ahilo thu-um tamzaw ta hi ci hi. Tua ahihman in 3rd century ciangin Roman Empire sung Lungdam thu in zelkhin hi.\nAD 500-AD1000 sungteng in Islam leh Barbarian [mingontat] te in thu-ummi te amuhmuhna vuah bawlsia in that uh a, Muhammad thu-umte ten’ Christian gamteng zokhin uh hi. AD 622 in Islamte Center, Mecca pan Medina ah hongtuah uha, AD 638 in Jerusalem, AD 641 Caesarea, AD 650 in Persia, Palestine leh Syria leh Alexandra, Egypt te AD642, AD 715 Spain leh France, AD 846 Rome, AD 902 in Italy Nitumna lam abanban in Islam ten susia tozihziah uhhi.\nHih atunga te hangin Christian upnapen kum AD1000 ciangzong kimu nawnlo ding, Leitungah Christian upna mangthang dinghi cin, Dionysius in na ciamteh hi. Ahizongin Dionysius ciaptehna diklomawk hi hih dark age [khuamialhun] sungin Pasian geelna lianpi na omveve lai hi.\nAD500-1000s Dark Age Hun Nung\nMuslim upna leh alunglut huaithu tampitak hih Dark Age [Khuamialhun] sungin hongpiangkhia hi. Hih hunsung Pasian zatmite’ thu avekin genzolo ding ihih manin nihleh thumte nuntakna enpak ni.\nSt. Patrick 389 in Britain ahsuak in, kum 16 aphat in Irish migiloten sila dingin man uha, kum guksung Irish te tuucingin om hi. Barbarian [mingongtat] te tamlua ahihman in zanin ihmu lo in thu ngenngen ahihman in Pasian alamdang in hopih ahihmanin, Pasian in sila a-akimat napan apaikhiatzia ding hilh in Britain [England] tungkik a ahizongin amah amante a veiluat manin missionary in vapai kik hi, St Patrick asih ma in Iceland gam thu-um [Christian] gam in kiciamteh khin hi. Tuucing kawmin Pasian kiangah nikhatin thu zavei ka ngen ci hi.\nWinfret of Credition, Boniface [680-754] pen hih Dark Age sung, the greatest missionary,’ in kiciamteh hi. Asuah na atellian omlo a, amahpen the Apostle of Germany cin’ kithei hi. Kum 40 sung Pasian na asepna ah, Pasian vang akilat napenpen in, Dawibia ten’ abiakuh Tawsawkung [Oak] phuktansak in, German ten awi hehlo uhi. German te’ upna ah biakna khatpeuhpeuh asimmawh te tua pasian in dawmlo hi ci uha, Boniface in ahihleh, nabiak uh singkung kiphukkhin a, keizong bangmah ci lo hi-ing Boniface Pasian alianzaw ahihlam namuzo uh hi ci in mite lamdang samahmah uhi.\nHihbangin Pasian in ateltuam pawlkhat te Patrick leh Boniface tehangin Lungdamna thukizom tothei bektham lo in, Christian alangpan, Muslim honpikhat kikhel lawh in Christian hongsuak ahihman un, Christian upna abeidingzah donga a upmawh uhpen nasia tak in hongnungta kik leh hongtang zaito zawlai hi.\nAD1600-1787 Hihhun sungin Roman Catholic leh Jesuit te in vang [power] tawh Saptuam tungtawnin nakpitak in nahongsem to uh a, Roberto Nobili [1577-1656] Italy pan India hongtunga , India te hongpianthak theihna dingin India mikasuah kul ding ci hi. Acih nopna ah India Hindu te annek, puansilh, kizepzia zui in hongkhawsak kul cihna hi. Tua hileh kathugen abilsungvuah luttheipan dingci hi.\nAD1552-1721 Matteo [Matthew] Ricci Sengam a missionary in 1582 invatunga, Sen Buddhist monk te puantawh akibangsilhin Senmite bangmahin kizem ahihman in Chinese Empire, Kang Hsi inthupi sa ahihmanin Matteo tawhkimuh ding hoih sa a kimuthei uhi, hihpen Europemite leh Chinese Empire akimuh masakpenna hipah hi. Senpausiamin, Mathematics, Maps tampi publish hi. Pawlkhatten contextualize lua ahihman un anungsangvuah anasepna lawhcinglohi acizong omhi. Hih tegelpen atumdangdeuhin mission nasep nei-uh ahihman in missionary tampite lakah kongtel ahi hi.\nSaptuam Nasepna leh a ma, Tang’ thuthak 19th cent +\nSaptuam tangthuthak kacihna ahangin tuhun [modern] mission nasepzia athakin kikalsuan ahihziak ahihi. Roman Empire in political power tawh Christian upna hong tangkociangin Rome mite’ ngeinaleh kalsuanzia tawh gamdang, ngeina kibanglo tekiangah mission asep hangun lawhcinglo ahihman in Pasian kammal eimau pautektawh simtheih ding hoihkisa ahihman in William Tyndale bang hongsih lawhliang hi.\nPentecost Ni in minam kampau tampiten’ Gospel [lungdamna] thuhangin, kikhawlkhawm, annekhawm, neihsatezuak in akikim inhawm uh hi. [Sawl 2:44-47] Topa Zeisu hongsuahmasiah vun-akna, Sabbath tan’nate suangin Jew mitebek Pasian saptuam hi cin’ hangsantakin pulak uhhi. Topa Zeisu hongsuahma Pasian mihihtheih nadingin Jew tethukham zui-in Jew [proselyte] misuahkul hi. Ahizongin Topa Zeisu in Jerusalem, Judea, Samaria leh Leimongdong ah ka teci nahiding uhi acihpen [centrifugal] mission nasepzia hongkilaih khin ahi hi.\nAtunga, ih genmahbangin AD70 in Rome in Jerusalem hongzo a, damdam in Roman Empire tekhutnuai ah Christian upna kumzalom tamsim hongom ciphi. Leitungbupah ka teci nahiding uhhi cih kammal tawh hongkilehbulh ahihman in Leitungvangliat natawh ahumcipsawm hangun Pasian gelna in pailetveve a, Pasianmipil, mihangsan tetungtawn in Laisiangtho Leitungmikim simtheihding in reformation hunsungin hongkitei khia a tuniciang dong namneu [tribal] te adingin kiteitei lai hi. Hihnasep pen centrifugal kici hi.\nCentrifugal cihpen asunglampan pusuahna ahikeileh, alaizangpan kithehthang cihna hi. Centripetal cipnopna leuleu pen apualampan alaizang or sungah lutding cihna hi, acihnoppen Christian ihsuahnadingin vun atna, Sabbath tanna leh thukham zuihna ding cihna hi.\nEdinburgh 1910: Leitung thu-um Roman Catholic leh Protestant te upna bulpi leh mission nasepziate kibanglo ahihman in 1910 kum in Edinburgh ah Jesu asang Biakna khempeuh sam uh a, angim nabulpi ahihleh, Pasian nasemte leh Biakna dang azui mite akimuh khakciang buaina lianpite bangcileng lemtuah theihding cih ahihi. Hih 1910 in Roman Catholic leh Greek Orthodox te kihelzo nailo hi. Hih conference pi ah Christian lote tawh mission nasepna bangcileng buaina omlo ding cih ahihman in mipil ten hoih sa uh a, ahunhun inneih zawhding hanciam uhi.\n1928 ciangin Jerusalem ah conference kinei kika, athulu uhpen Christian te’ message leh Biakna dangte kizopzia hong hileuleu hi. Lungdam nathu bangci leng kimleh pamin hongtheih pih semsemding cih ngimna hi a, hoih kisa tektek hi. 1938 ciang leuleu in Tambaram [India] ah hih conference pi hongkizomto thei a, hih tungtangah, Pasian nasepna ah upna dangte [other faiths] te simmawh tuanloin Pasian thuman’ thudik bangcileng kiholim [dialogue] thei ding cih hongmu toleuleu uhi. Whitby [Canada] ah 1947 in kinei a ahizongin Galpi nihna hangtawh Christian upna cih term kizang ngamlo in partnership [kilawmtakna] cih thulu in nei uhi.\nAthupi penpen conference Willingen Germany ah 1952 in hongnei tothei uha, hih conference pan in missio Dei [Pasian nasep] term hongzangkhia ta uh a, athupi zawkan lai-in New Delhi ah 1961 in hongnei to uhi. Hihlai munah Roman Catholic, Orthodox, akipan Christian khempeuh kipawlkhopna IMC [International Missionary Conference] leh WCC Evangelism cihte Vatican II akipan khukilet asepkhop ding in thukimna leh sepkhiatna hongnei ta uhi.\nSaptuam Tangthu hongkilaihsak laiding thute:\nAma tangthu i-etciangin thu-ummite kibawlsia semsem leh Pasian upna kitawhsuah sak ahihman in Christian thu-um mi khang zel hi. Tu 2013-15 Leitung paizia enpak leng zong kimu thei hi. Middle East gam Syria, Iran, Iraq, Palestine, Afghanistan te-ah Christian mite kigawl at ziahziah genkul lo in mu hihang. Amun lian ah vapai zokei mahleng News pan ihthei ciangin Christian thu-um mite abeiphial dingtawh kibang hi. Ahizongin Pasian geelna beiphial cihthadah, thu-um mikhang semsem hi.\n1910-2010 sung Leitung ah Christian upna akhan’ [growth] penna mute\nNepal 12.13 %\nSaudi Arabia 10.60 %\nUAE 9.33 %\nOman 9.18 %\nKuwait 7.39 %\nQatar 7.28 % leh\n2000-2010 Christian upna akhangtopen [fastest growth]\nAfghanistan 19.01% leh abeisa kum 140 sungsangin abeisa kum 14 sung Iran gam ah Christian asuaktam zaw ci hi.\nAtunga Christiankhantohna munte enpak leng Christian thu-ummite akigawtna munte ah Christian upna percentage zui-in a khanpenpen mun hizaw hi. Iran pastor khat teci panna Islam [IS] ten honglangpan kilau in thukingak ngetsemsem a kikhang semsem hi ci hi.\nSaptuam tangthu kilaih dinghi ihcih pen akilaih khinna zaw a, abei sa in Christian saptuam thu ihngen ciangin Western tawh kikhentheilo zahdongin in omhi mahleh tu’ 21st century ciang Pasian Saptuam tangthu none-western ah kibulphuh zawta hi.\nZomi leh Saptuam Paizia\nKawlgam ah Judson July 13, 1813 in hongtunga tua akipat damdam in Kawlgam sung ah missionary te hong lut semsem in, 1908 pawlin Zogam hongtung zopan hi.\nIhpu ihpa te biakna [ancestor worship] panin Christian Pasian upna manlang takin kisangthei ahihman in Zomi tetu’ 21st century ciangin 90% bangin Zeisu kisang hi. Cope topa ten’ ih Zongeina leh ih Zogam tawhkituak dingin Laisiangtho hongletkhia uh hi. Tuciangciangin Zokam tawhbek hilo in Kawlkam leh Mangkam tetawhzong ihsim thei ta hi. Kawlkam Mangkam te atheibek hinawnlo in Kawlgam Manggam te ah pemta [refugee] in ih om ciangin ngeina-nih [dual-culture] kikal ah ihkhuasak takciang Saptuam sung ihkalsuan ziate Zogam a om saptuamte tawhkibang nawnlo hi.\nBanghang kibang nawnlo hiam? Zogam a om Saptuam memberten’ Pastorte it,zahtak, panpih in sihna nopnate ah ihmuan ihsuan Siampite ahi uhi. Pastor ihlak [recruit] ciangin zong Laisiangthosang akahkhin leh Saptuam constitution tetawh kizui in kila hi. Zogam sung ah ih-etciang Khuakhatsungah AG Biakinn nihlehthum, Tuiphum Biakinn nihlehthum omnai samlo a ihkhuate aneuman zonghituan loin kikhawmkhawm liailiai laisamhi hang.\nUS ah pemta-a om Zomite tenna Khuate ih-etciangin u-pa sepnopna, pastor sepnop na, leh pastor [saptuamkem sia] te deihloh manin Saptuam kikhen tozihziah a, thangah huaibangna pin, namdangte muhna-ah zumhuai hi. Strategy [sepzia] khatdiklo ahihman in akuamah ciat Laisiantho tawh kituak Saptuam ahizawh nading in Laisiangtho sim ciatni. Pastorte case-worker khawng asa tampi omlaimawk hi. Kipiatkhiatna tawh pastor in ahuhzawhleh hoihsema, ahizongin job description ihih sakciangin Laisiangtho tawhkituak nawnlo hi.\nA etteh huai pemtate:\nZomi te keineu laiciangciang  Gunkhawm khen khua aomlaidiam acilaipawl ihih samhang’ AD1435 in Nicoto di Conti Bago city ah nahawh khin a, khali omhi. Vasco de Gama in 1498 in Burma-India paining Tuilam [sea route] mukhia hi. Portugal te’ a country of emigrant ciki a, America pen a country of immigrant kici hi. Portuguese te 16th century akipat Europe gam, France, Germany etc leh Brazil the ah vapem [emigrate] uha nasep hahkatin angah sumte uh agamvuah cihpihtektek in inn hoihpipi lam uhi.\nA etteh huai pemta te khatin kiciamteh hi. Ahangpen, kum tampi gamdang ah vapem in nasem tamah leh Portuguese [amaupau] leh ngeina [culture] te kemcingin bekthamlo-in atha lawh uh sumtetawh agam uhpuah uh hi. Hihbang Gammi tamlo hi anthropologists ten ciamteh uhi. Tuaban ah apaipai navuah abiakna uh tonpih uh-a Biakinn lam pah uha pastor, [chaplain] neipah uhi.\nGamthupi GTN, Chinese, Japanese, te-ih-etciang amaupau leh ngeina te kemcing in akhang akhangin hilhsawn uhi. Chinese, Japanese ansaite leh biakna [temple] te lampah uhi.\nTuma kum 20 nungsiah Zomite zong Gamkhatna [first country] te ah, pilnatawh [professional] apai ih omsam hang, atamzaw pen pemta [refugee] tawh ihihman in adiakin US atungten’ American ngeina [culture] lahzat theih taktak loh leh, Zomi ngeina [culture] lah kizang theinawnlo cihbangin ih omciang Biakpiak nasungah zong nakpitak in sukha hi. Saptuam tangthu ihtel lohban ah Laisiangtho zong sim manlo ihihman in apil ahai cih omlo, ikhasum kibang ahihman in mite sangin niamzaw nuamtuan lo ihihman in theita keileng makai ki-ut tek a tu in Saptuam kumsim phial in kikhenkham sak hi. Gam dang pemta khempeuh Saptuam kikhen ihsakleh nahi samlo-a, Indianapolis a om Falam leh Haka te ahihleh Saptuam member tulnih  kim phamawk uhi. Zomi te bang virus in hong vatkha hiam? Tua virus banghiam diagnose kisam kha in ka um hi.\nIhthu lu, akikhenkham Saptuam tungpan akizelh Pasian lungdamnathu tawhkizui in enkik pakleng Zeisu hun akipat Saptuam akikhenciangin, Zomite’ masiah, Pasian lungdam nathu kizelh zaw hi. Islam ten Saptuam beisakding hangciam in mithatnatawh a hizongin, bawlsiatna tuamtuamte sihnadong tuakta mahleh uh Pasian thu thangsemsem hi. Ei Zomi [US] te eleh Saptuam [biakinn] atamziak in Pasian lungdam nathu akizelh semsem diam cih ihngaih sut dingin hun kasa ta hi.\nRev. Pau Do Lian\n 2014 class lecture ‘History of Christianity’\n Asbury Doctoral Seminar\n Emigrant cihciangin eimau pianna Gampan in Gamdang ah a vapem khiamite cihna hi. GTN: Kawlgam pan refugee tawh apaikhiate pen Kawlgam adingin, emigrant hipah hi.\n Immigrant akhiatna in Gamtuamtuam pan in pemta in hongpai atengsuakte hi. GTN America pen Leitung minamkim, African, Asian, Indian, Chinese, leitung bup kisuttuah na hi a, a country of immigrant kici hi.\nPrevious: A (1)veina Zomi Numeite Seminar Lawhcing\nNext: Sia Langh Khan Khual’ Student Visa ngah Lungdampihna\nNgaihsutna thak leh kal thak\nGamhaute lakah thunget a hatpen USA te (May 2 – National Day of Prayer)


timestamp: atn

url: =Twitter tungtawn in Malaysia gammakai agensiapa in RM9500 liautuak ~ ZD :: ZOMI DAILY\nTwitter tungtawn in Malaysia gammakai agensiapa in RM9500 liautuak ~ ZD\nposted on 23 November 2016 at 10:03 am UTC+9:30 Lomkholna: Malaysia, News, Sawltak, World\nMalaysia gammi khatin Twitter tungtawn in agam makaipipa uh gensiatna kammal hoihlo zangkha ahih manin, Malaysia sum RM9500 liautuak cih NST pan kiza hi. Tua agensiapa pen nasep kician neilokhat cisawnsawn a, zanni Tuesday ni in Sessions Court in thukhenna atuak ahihi.\nMalaysia Prime Minister Datuk Seri Najib Razak tungah zahkona kammal hoihlo azatkhakman in thusit atuak hi a, nungkum December 2015 in Twitter tungtawn in gensiatna kammal hoihlo azatman in avawhbang a at ahihi.\nTuapa minpen Mohamad Ariff Fadila Arbain kici Malaysia gammi khat hi a, thusitna akibawlna ah kamawh mahhi, kammal hoihlo tawh ka zahko khamah hi ci’n genkhia hi.\nMalaysia thukhun “Section 233(1)(a) of the Communications and Multimedia Act 1998 (Act 588)” tawh kituak in tuabangdan in kisialkona pen liausum RM50,000 ki liausakthei a, thongzong kum 1 bang ki kiasakthei hi. Tuaban ah anih inzong thongkiat leh liausum piak ki thuahsakthei hi.\nGammakai amindaisakpa ii Twitter zatpen @SangAlgojoe Account tawh hi a, nungkum December 01, 2015 nitak 9:32pm hun in agelhkhiat Twitter laigual tungtawn in thukhenna atuak ahihi.\nTwitter, Facebook leh Online Social Media tuamtuam tungtawn in midangte kobawl giapgiaptheih hisamlo hi. Malaysia gamsung ah hihtawh kisai thukhun “Malaysian Communications and Multimedia Commission (MCMC)” nei uh a, tua ihpalsak khakleh athu om bangin thukhenna kituakthei hi.\nKawlgamsung ahzong Online Social Media tungtawn in kigensiatna hangin thong akiatlawh omzelzel hi. Na laigelh ahih keileh na Comment piakin bang ngimna neihiam cih ngaihsut zelzelding kisam hi. ZD Sawltak #zomidaily\nPrevious: Russia in NATO te’ Missile Defence dalnading koihsawm ~ TK Lian\nNext: Shan gam gal kidona thuthang tomkim ~ Tedim Post\nMoses laiat alang i thusim (The Haftorah Mystery)\nTedim khuasung siansuahna kibawl


url: =LESSON 13 | December 18–24 ~ MUC\nLESSON 13 | December 18–24\nAdmin 9:27:00 PM Articles, Sabbath School Lesson\nLESSON 13 December 18–24\nTu Kaal Sung Sim Ding: Gam. 20:1–13, Thkna. 31:2, 34:4, 34:1–12, Jude 9, 1 Kor. 15:13–22.\nKAMNGAH: “Vantung milian pa Mikhael nangawn tua bangin gamta ngam lo hi. Moses’ luanghawm kituhin Dawimangpa tawh a kitot laitakin Mikhael in Dawimangpa zahkona kammal zang ngam loin, “Topa in nang hong taii ta hen,” ci bek hi” (Jude 9).\nTu quarter bup thusinna sungah Thuhilhkikna sunga Moses thu siksanin thusinna hi. A nunna, a nunzia, a thuhilhnate in Thuhilhkikna bup a huamkhin hi. Thuhilhkikna bu in Pasian thu le Israelte tungah (am yisra’el) ama hong itna thute hi. Pasian in Moses zangin A mite tungah Ama itna laakin amaute thu a hilh hi.\nTu-in tu quarter thusinna a tawpna ding hi ta hi; Thuhilhkikna Bu a zo ding ihi ta hi. Moses hun nunung thute a kikum ding hi.\nEllen G. White pulaak bangin: “Moses in a sihteh amah kia bek om ding ahihlam thei hi; a sih hun ciangin a gei-ah kuamah a om dingin kiphal lo hi. A mai-ah kilang thute in lamdangsi, lauhuai, kihtakhuai veve amu hi. Moses in a mipihte tawh kum tampi lungsim kituak takin kikhawl uh a, amaute adingin ama nuntakna pia-in nasep khitteh, a mipihte tawh kikhenin a sih ciangin a mipihte khat zong a gei-ah om lo ding cih a muhkholh ciangin a a lungneu mahmah hi. Ahi zongin Moses in Pasian muangin upna tawh amah mah kipia-in, amah leh a mipihte Pasian itna leh hehpihna sung a ap hi.” Patriarchs and Prophets, pp. 470, 471.\nMoses nunna leh ama nasep, a sihna leh sihna pan a thawhkikna in Pasian zia le tong a pulaak hi.\nMoses Mawhna: Khen Masa\nIsraelte in sehnel gam sung a khualzinna uhah Pasian langpang pahph taleh Pasian in amaute lamdangtakin a makaih veve hi. Pasian makaihna ngah ding kilawm lo hi mah taleh, Pasian hehpihna in amaute ompih tawntugn hi. Tu-in zong eite in Pasian hehpihna ngah dingin kilawm lo pihmah Ama hehpihna i ngah tawntung hi. A tawpna-ah ngah dingin kilawm hi lehang, hehpihna kici thei nawn lo ding hi; hi mah lo hiam?\nTua banah Topa in gam sungah lamdang takin amaute khamval dongin an leh tui a pia hi. Sehnel gam sungah tui in Ama hehpihna limcing hi; nisa, gamkeuna munah tui lo-in tawmno sung bek nungta ding uh hi; tua bang mahin hehpihna lo-in a nungta kei ding uh hi. Paul in Israelte phutkhak thute a genna-ah: “A vekpi-un hehpihna tui a dawnkim uh hi. Tua Suangpi panin tui dawn uh a, tua Suangpi in Jesuh hi” (1 Kor.10:4). Ellen G. White in hih bangin genbeh hi: “A khualzinna-ah amaute giahbuk pua-ah suang khangkhamin tua sung panin amaute ading tui a phulkhia hi.”—Patriarchs and Prophets, p. 411.\nGam. 20:1–13 sim in. Bang thupiang om hiam? Koi bangin Moses in Topa sawlna a manloh manin a thuakna telthei ding i hiam?\nLamkhat panin Moses hehna kimu thei hi. Topa in amaute kitangsapna khempeuh pia-in, nalamdang leh lim tuamtuam tawh amaute honkhia-in, tu-in amaute in Kamciam Gam a lut ding uh hita hi. Tua leh bang tuak uh hiam? Tui om lo hi; mipi in Moses leh Aaron langpan kipan uh hi. A beisa hunin Topa in tui pia ahihleh tu-in zong Topa in pia thei lo ding hiam? Pia thei lua hi; Topa in tui pia ding hi ta hi. Ahi zongin Moses kammal ngaihsun in. “En un, no langpang mite aw, hih suang panin kote in tui hong pia ding ka hi uh hiam, ci-in tua suang nihvei a sat hi (Gam. 20:10). Amaute in Moses heh kampau a za uh hi; bang hang hiam cihleh Moses in amaute “langpangte” ci-in pulaak masa hi.\nMoses khialhna in ama hehna hi pen lo hi; hehna pen hoih lo mah hi; ahi zongin mi honpi a makaihna-ah hehna om tawntung mah hi. Ahizongin Moses in “kote in tui hong pia ding ka hi uh hiam? Cihnopna-ah mihing in tua suangtum panin tui luangkhia sak ding bangin a pulaak hi. Hehlua mahmah ahih manin Moses in amaute lakah nalamdang bawl, amaute lakah nasem Pasian vangliatna a mangngilhkha hi. Amah a kipan a mipih khempeuh in hih thu a theih ding kisam hi.\nHeh ding mah hi, i ci ta zongin hehna hangin bang kampau khia-in bang semkhia kha zel i hiam? Koi bangin hehna thuak zo-in Pasian vangliatna ngen a, a hoih lo sangin a hoih thute genin sem thei ding i hiam?\nMoses Mawhna: Khen Nihna\nGam. 20:12, 13 sim in. Moses in Kamciam Gam lut kha lo ding ahihna bang thu hangin lut thei lo dingin Topa in gen hiam? Thkna. 31:2 leh 34:4 sim in.\nLai Siangtho gen bangin Moses hehna sangin a sia zaw in Pasian dinmunah om ding a hanciamna pen hi. Amah in up lohna kilangsak hi; amah bang makaipi khat in tua bang uplahna a neih pen mawhsak theih hi lo hi. Sawlbawk kuang amuh a kipan a nuntak sung khempeuh Topa ompihna ngahin amah tawh kibangin kuamah in Pasian tawh kizopna a nei a om kei hi (Pai. 3:2–16); tua hi napi Moses in “Kei hong um lo hi,” ci-in Pasian in pulaak hi; Moses in Topa gen thu uplahna nei hi; tua hangin Topa in, “Moses in Israelte mai-ah Kei hong zahtaak lo hi” ci hi. Cihnopna-ah mipi in Topa langpan taleh Moses in a hehna dai dide sakin Pasian in amaute kisap tui pia hi, ci-in Pasian muanna leh upna kilangsak hileh, a mipihte mai-ah Topa vangliatna kilangsak hi ding a, a mipihte in a man upna leh thumanna i cih in hih bang maw, ci-in amah a etteh ding uh hi. Topa sawl bangin Moses in a seplohna phawk in.\nGam. 20:8 sim in. Moses in bang sem dingin Topa in sawl hiam? Ahi zongin Topa sawl bangin sem lo-in Moses in bang sem hiam? Gam. 20:9–11.\nAneu 9 ah Moses in Topa sawlbangin a ciangkhut a la tawi hi. Hih ciangciangah hoih hi. Ahizongin aneu 10 ah suangpi a hopih ding hi a, Pasian vangliatna kilat nadingin tua suang panin tui a hong phulkhia ding hi; ahi zongin Moses in suangpi a hopih sangsikin in khat vei bek hi lo, nih vei suangpi a sat hi. Suangpi satin tui phulkhia pen nalamdang hi; hopih henla hileh tui phul ding a, ahi zongin suangpi sat a tui phul leh a hopih a tui phulkhia tua nalamdang kibang lo hi. Moses tungah Pasian thukhenna in khuahdeuh tawh kibang hi. Topa makaihna ngah khin a, ahi zongin Kamciam Gam a lut ding kiphal lo hi. Hih tangthu a kigen sialsialin mi tampi in bang hangin tua bang nawhtat khak na khat hangin a lamet tawntung gam sung lut ding kiphal lo hiam, cih telhamsasa uh hi.\nMoses tunga thupiangte panin Israelte in bang thuman ngah dingin na ngaihsun hiam?\nMi genthei Moses! Hih ciangin dinmun a tun nadingin Moses in hamsatna tampi nawktan khin a, kum zalom tampi lai Abram tungah kipia thuciam “hih leitung nangma luah dingin kong pia ding hi,” cih kamciam a tangtung ding hi ta hi (Pian. 12:7).\nThkna. 34:1–12 sim in. Moses tungah bang thu piang hiam? Moses in Topa teeltuam mi ahihna Topa in bang a pulaak hiam?\n“ Moses in amah guakin gamdaai mahmaha a beisa hun sunga ama nuntaknateng a ngaihsunkik hi. Egypt gam sunga a omnate, Jethro tuu cing a sehneel gam sunga a omnate, sawlbawk kaang luatluat a muhnate, a migittnate, Israelte honkhia dinga Pasian sapnate a ngaihsun kikkik hi. Pasian na lamdangte, gamlaka a vaakthap sung uhah Pasian thuawk zawhnate, a migitnate a phawk kikkik hi. Egypt gam pana a paikhia, a picing khinte lak panin nih bekbek Canaan gam a luutkha uh hi. Hih thute a nung ngaihsut kikkik ciangin, a kipiakna leh a hanciamntae a mawkna bangin amu hi.” Ellen G. White, Patriarchs and Prophets, pp. 471, 472.\nThkna. 34:4 “Tua ciangin Topa in ama kiangah, “Hih gam, Abraham, Isaac, le Jakob tungah kiciamin, ‘Na suanlekhakte uh tungah ka pia ding hi,’ ka cih leitang ahi hi. Topa in Israelte pupate tung a gen thu- hih leitang luah dingin kong pia ding hi, ci-in a gen thute khangsawnte tungah a gen kikkik hi. Tu-in zong Moses tungah a genkik hi.\nTopa in Moses tungah “Na mit tawh nang kong musak khin a, ahih hangin tua lai-ah nang na pai kei ding hi,” a ci hi (Thkna. 34:4). Moses in ama dinna mun panin Topa gen gamte – Moab panin Dan panin Naphtali dongah mihing mit tawh galmuh zawh dingin gamlua lua hi; ahi zongin Topa in Moses tungah tua gamte lamdang takin amuhsak bek tham lo-in Israelte in tua gam sung a teen uh ciangin amau dinmun ding a mukholsak hi.\nLamkhat panin Topa in Moses gina donlo tawh kibang hi. Ka thu hong mang hi lecin hih leitang na tung khin ding hi, ahih kei leh hih tawh kibang thu a pulaak ding hi. Ahizongin Moses in khialhna tawh kidim hi taleh Topa in a thuciam om bangin a pu a pate tungah a thuciamte a tangtungsak hi. Genbaanna tuamtuam om taleh, Topa in ama tungah a citak ama nasem Moses adingin a hoih zaw nate a koihkholhsak hi.\nSihna pan Moses Thawhkikna\n“Tua ahih ciangin Topa’ thugenna bangin Topa’ nasem Moses pen Moab gamah si a, Bethpeor galkhat, Moab gam kuamah amah kiphum hi. Ahih hangin tuhun dongin a kiphumna mun kuamah in thei lo hi” (Thkna. 34:5, 6). Tua hi-in Moses in Israelte adingin makai lianpi khat hi; amah a sih hangin ama laigelhte in tungdongin nungta-in, Israelte ading bek hi lo-in tuhun pawlpi adingin manpha mahmah hi. Moses si-in kivui hi; a mipihte in khitui luang hi. Mangmuhna kammalte bangin “Topa sungah a si mite in thupha ngah ahi uh hi. Amaute in midangte adingin nasem uh a, nasepna panin amaute in a tawlnga uh hi” (Mang. 14:13). Ahi zongin Moses sihna in ama tangthu-ah a nunung pen thupiang hi lo hi.\nJude 9 sim in. Bang piang hiam? Koi bangin hih thu in Thukhun Thak pulaak Moses thu bang hong hilh hiam?\nA thupiangdan a hiauhau bekin i ngaihsun thei a, ahi zongin tua thupiang in lamdang mahmah hi. Michael, Chrih mahmah in Moses luangvai-in dawi tawh kinialna nei hi. Bang thu kisel uh hi ding hiam? Moses in mimawh khat ahihna nial nading om lo hi; a nunung pen a khialhna zong Pasian vangliatna pen ama vangliatna bangin ngaihsunin kiliansakkha hi. Lucifer zong amah leh amah kiliansak hi: “Meiite’ tung pekah ka kahto ding a, Sang Pen pa bangin ka kibawl ding hi,’ ci hi (Isa. 14:14); tua hangin vantung panin hawlkhiat a thuak hi. Tu-in Khrih in Moses adingin thawhkikna kamciam a pulaak ciangin Satan in nial hi kha ding hi.\nAhi zongin bangci bangin Khrih in Ama thukham a palsat mimawh, Moses tungah thawhkikna kamciam hi ding hiam? Tua bangin thawhkikna kamciam a piak theihna a hang in Jesuh in singkhuam tungah thahna a thuak khin hi. Ganhing tawh biakpiakna khempeuh in Khrih sih ding a limciin tu-in Khrih in sihna a thuak khit ciangin Moses in sihna pan thokik ding lametna a nei hi. Jesuh mahmah in Moses pumpi thokik dingin a pulaak hi. Mawhna hangin Moses in Satan vangliatna sungah om hi. Ama gamtatna pha khempeuh in amah mah sihna sila a suaksak hi; ahi zongin amah in Honpa min tawh a si thei lo nunna tawh nungta dingin a thokik hi. Moses in han sung panin vangliatna tawh thokik a, A Honpa tawh vankahin Pasian Khuapi-ah valut hi.” Ellen G. White, Patriarchs and Prophets, p. 479.\nMoses in singlamteh ma-in sih theih lohna nunna ngah dingin sihna pan thokik hi. Koi bangin Moses tangthu in hokhiatna thuthuk theihtelna hong guan hiam?\nMi khempeuh ading Thawhkikna\nThukhun Thak hong hilh thute ngaihsun hi lehang Moses in amawhna hangin Kamciam Gam a lut khakloh pen a tawpna-ah a thupi pen hi lo hi. Gal, gimna, kidona tawh kidim leitung Canaan leh leitung Jerusalem sung a lut khak loh hangin Moses in vantung Jerusalem, vantung nopna sung a tung khin hi (Heb. 12:22); a teen nading munin vantung a ngah hi; tua sangin om nading mun hoih zaw om lo hi.\nMoses in Lai Siangtho sungah sihna pan a thokik masa pen hi, ci-in i thei hi. Enoch (Pian. 5: 24) leh Elijah (2Kum. 2:11) in si lo-in vantungah laktohna a ngah uh hi. Moses ahihleh tawntung nunna ngah dingin sihna pan a thokik masa suak hi.\nMoses in lei sungah bang tan vei om hi, cih i thei kei hi. Bangtan vei lei sungah om a thupi hi lo hi. Ama adingin nai 3 sung ahih kei leh kum 300, bangmah kilamdanna om lo hi. A si khin mite zong Moses mah bangin lei sungah bangtan vei om cih a thupi hi lo hi. Ahi zongin a si pawl khat in Nihvei Kumkikna –ah hong thokik ding a, kimkhat in ahihleh a nunung pen thukhenna thuak dingin ahong tho ding uh hi (Mang. 20:7–15).\n1 Kor. 15:13–22 sim in. A lian mahmah kamciam bang om hiam? Bang hangin Paul hong hilh thu in, Khrih sungah a ihmu mi in thawhkikna hun hong tun mateng thokik lo ding hi, cih thu in khiatna nei hiam?\nThawhkikna om lo ding hileh, bangmah lametna a om kei ding hi. Sihna panin Khrih thawhkikna in ei ading khamuanna hi; “I mawhna khempeuh a hong siangsak nadingin” singkhuam tungah mawhna hangin thahna thuak Tuuno – Khrih in si-in sihna pan a thokik hi. (Heb. 1:3); sihna pan Amah thawhkikna in sihna pan thawhkikna om hamtang ding hi, cih eite lungmuanna i nei hi; mawhnei mi sihna pan a thokik masa pen Moses in amah bangin mawhnei a si mi in thokik ding hi, cih a limcingkhol hi. Bang hang hiam cihleh Khrih in Moses thokiksak a, eite zong sihna pan a hong thosak ding hi.\nTua hi-in upna tawh hotkhiatna kingah hi, cih Moses tangthu genteh ding a om hi; a tawpna-ah a tuuk kha zongin, upna tawh a nungta mi in Pasian tungah cihtakna leh muanna tawh a nungta hi. Thuhilhkikna buppi in Moses in Pasian mite tungah cihtak ding a thuhilhna vive pulaak hi. A ngah uh hehpihna a thuhkikna-un Topa tungah cihtak ding a kihilh mah bangin, hehpihna hang mah tawh Kamciam Gam lut dingin gamgi a tung eite in zong cihtakna nei ding hong hilh hi.\nIsrael tungah cihtakna thu a hilh Pasian, tua Pasian mah in eite zong a citak dingin hong hilh hi lo hiam? Thuhilhkikna sunga Moses in hilhkhol taleh Israelte puuk bangin eite in i puuk khak loh nading bangci kalsuan ding i hiam?\nNgaihsutbeh Ding: “Amaute in hehin a ot uh ciangin, “ Kote in hih suang panin tui hong pia ding ka hi uh hiam? Mihing in ciantanna leh kicinlohna tawh kidim hi; ahi zongin amaute in Pasian vangliatna bang a nei dingin kingaihsun uh hi. Mipite phunna leh langpanna hangin lunghimawhna tawh Moses in Vanglian Huhpa a mangngilh hi. Pasian huhna lo-in Moses nunna in mihing thaneemna tawh akidim hi. The man who might have stood pure, firm, and unselfish to the close of his work had been overcome at last. Israel mihonpi mai-ah Pasian liansakin Amah pahtawi ding kimlai, Pasian in mindai-na a thuak hi.” Ellen G. White, Patriarchs and Prophets, p. 418.\n“Mel kikhelna mual tungah laktohna ngah Moses leh Elijah hong kilang uh hi. Amaute in Pasian kiang pan Tapa tungah khuavak leh vangliatna puak dingin sawlna ngah uh hi. Kum zalom tampi lai-a Moses thunget, a tawpna-ah tangtung hi. Amah in “a etlawm mual” tungah dingin amah tawh gamluah ding mite lakah kamciam a Pia Pa adingin teci suak hi. And thus the prayer of Moses, uttered so many centuries before, was at last fulfilled. He stood upon the ‘goodly mountain,’ within the heritage of his people, bearing witness to Him in whom all the promises to Israel centered. Such is the last scene revealed to mortal vision in the history of that man so highly honored of Heaven.”—Page 479.\n1. Lamkhat panin Moses in a sih khit a sawt lo-in thokik a, vantungah laktohna a ngah hi. Ahi zongin leitung siatnate a mu hi. Leitung hamsatna khempeuh bei-in Nihvei Kumkikna hun ciangin a thokik ding mite in bangzahin mi hampha hi ding uh hiam? Tua hun ciangin Moses tuahkhak thupha sangin a lian zaw thupha hi ding hiam?\n2. Koi bangin Moses sihna leh a nung ciangin a thawhkikna in koi bangin Thukhun Thak leh Thukhun Lui hong hilhna sangin a lian zaw thu tampi om hi, cih hong hilh hiam?\n3. Koi bangin Moses in hehna tawh suang a satna cihte a kipan a nunzia in, thukham sepna tawh hotkhiatna kingah hi lo-in, upna tawh nungta, upna tawh hotkhiatna kingah hi, cih hong hilh hiam?\n4. Leitung bei ciangin thawhkikna kamciam thu na lawmte tawh kikum in. Bang hangin thawhkikna in lametna a bulpi hiam? Tua ahihleh hih thu-ah Pasian i muang thei ihih leh, na khempeuhah zong Amah i muan ding hi lo hiam? A tawpna-ah Amah in sihna pan hong thokiksak ding ahihleh, ei adingin a sep zawh loh ding bang om ding hiam?


url: =Zomi ten i ngaihsut ding thu pawlkhat ~ King Mang :: ZOMI DAILY\nZomi ten i ngaihsut ding thu pawlkhat ~ King Mang\nposted on 28 October 2015 at 8:01 am Lomkholna: KingMang, News, Zomi\nDear lai sim u leh nau teng,\n1. Kawlgam ah November 8, 2015 in ki tel na om takpi ding hi, ahi zong in kitelna ah azote uknaza ki ap ding cih thu thunei galkap te’n genlo uh hi.\n2. Galkap te ong ukcip deih hetloh na lahna in, mualtung mi teng, Zomi or Chin te in, USDP te mee piak loh ding hoih hi. USPD supporter lawm leh gual te’n ong theih siam un, ami akici hi lo in athu paizia policy a ki gen hi.\n3. 2010 constitution a kilaih/puahpha ma siah, telkul kilkel lo in galkap ten lotdaw ah 25% a ngah lai teng, federal democracy aom ma teng Kawlgam ah lamet bang in kikhelna bang mah om lo ding hi. Mualmite hamsia den hi.\n4. NCA pan in 8 tawh kumpi in kilemna a bawl pen UN, USA, EU, India, China te in thukimpih uh ahih man in, Kawlgam ah tutadih in party te sang in thautawi te mah ki thupisak zaw cih ki mu hi. Tua ahih man in Zomi te in ZRO- ZRO-East tawh maa i pan ding kisam hi.\n5. Zomi te’n “Peace through strength” lampi tawh i kal suan ma siah ong ki awlmawh lo ding hi. GTN: Tedim-Tonzang in USPD MP tampi i neih hang in, ei sang in CNF te khuapi Haka in district, university, hamphatnate ngah hi.\n6. Haka-Thantalang te’n agam uh a puah na ding in kum khat in $150. ta apia members 4000 omkhin hi. Kum khat in amau gam ading $600,000.pia khia uh ahih man in, Kawl kimpi mai et zo uh hi, gam dang NGO leh biakna kipawl na te’n zong a zah tampi in huh beh lai hi.\n7. Zomi te’n i ngaih sut mahmah ding in, “Khaici vawh lo in, an kilalo ding hi” isep kei leh thaman ki sang lo ding hi. I tha tawh hi zolo ding ahih man in Pasian um takpi muang takpi ding, LST tawh ki tuak in nungta takpi dihni.\nAdang tampi ziuh ding igen ma in, makai te nung zuih siam ding, 1/10 leh citpiak na ki sin masa dih ni.\nZomi te lungkituak hanlungciam khangto diam. God bless Zomi. Topa thupha. King Mang October 27, 2015\nPrevious: Ka muhpak US Gamthu pawlkhat (31) ~ Awn Za Pau\nNext: New Zealand ah Khuado Pawi nuamtak kibawl\nU Thun Myint gen a naupa gambuplutang (General) U Thein Sein thu tomcing\nUSA – UNO – Refugees ~ Pu Zokhai\nAki theikhollo thu (X Factor)\nMalaysia gamsung ah 2017 kumsung gamdangmi 47,092 kiman\nZNC/ZCD vai tello pawl\nZangkong Zomi Nam Ni 2017 ~ Pu Thangboi\nKa lametna alianpen in Siamsin te hi


url: =John 1 Zokam International Version | The New Bible.com\n1 1Atungin Thu om-a, tua Thu Pasian tawh omkhawmin, tua Thu Pasian ahi hi. 2Atungin amah Pasian tawh a omkhawm hi. 3Ama tungtawnin na khempeuh kibawl hi. A kibawlsate khempeuh ama bawlloh a om kei hi. 4Ama sungah nuntakna om-a, tua nuntakna, mite khuavak ahi hi. 5Khuamial sungah tua khuavak tanga, ahi hangin khuamial in amah a theitel kei hi. 6Pasian kiang pana hong kisawl mi khat a om hi. Ama min John ahi hi. 7Mi khempeuh in ama tungtawnin tua khuavak a up theih nadingin khuavak tawh kisai a theisak dingin teci-a hong pai ahi hi. 8Amah ahileh tua khuavak ahi kei hi. Khuavak tawh kisai teci-a hong pai hi bek hi. 9Mikim tungah a tang tua khuavak taktak leitungah hong pai hi. 10Amah leitungah om-a, leitung ama piansak hi napi leitung in amah a thei kei hi. 11Ama aa mahmah ahi te kiangah hong pai ahi hangin ama aa te in amah a sang kei uh hi. 12Ahi zongin amah a sangte khempeuh, ama min a umte khempeuh tungah Pasian tate suah nading thuneihna a pia hi. 13Tuate pianngei tate banga suak hi lo, mihing khensatna bang le pasal deihna pana suak zong hi lo, Pasian pana suak ahi uh hi. 14Tua Thu, ci-le-sa suak a, eite lakah amah a teng hi. Eite in ama minthanna – Pa kiang pana hong pai thutak le hehpihna a dim Tapa neihsun minthanna i mu khin hi. 15Amah tawh kisai John in teci a pang hi. Amah in, “‘Kei nunga hong pai pa, kei ma-a om khin ahi manin amah in kei hong khup zo hi,’ ci-a ka genpa hih pa ahi hi,” ci-in kiko hi. 16A kicing ama hehpihna panin eite khempeuh in thupha khat khit khat i ngah hi. 17Ahang in, Moses tungtawnin thukham kipia hi. Jesu Christ tungtawnin hehpihna le thutak hong pai ahi hi. 18Kuamah in Pasian a mu ngei kei hi. Ahi hangin Pa kianga om Tapa neihsun bek in amah a kitheisak zo hi. 19Tu-in Jerusalem a Jew-te in, John kua hiam cih a dong dingin siampite le Levi-te ama kiangah a sawl uh ciangin ama teci panna hih ahi hi. 20Amah ki-im loin teltakin kipulak a, “Kei, Christ ka hi kei hi,” kici hi. 21Amaute in, “Tua ahileh nang kua na hi hiam? Elijah na hi hiam?” ci-in a dong uh hi. Amah in, “Ka hi kei hi,” a ci hi. “Nang Kamsangpa pen na hi hiam?” ci-a a dot uh ciangin, Amah in, “Ka hi kei hi,” ci-in a dawng hi. 22A tawpna ah amaute in, “Nang kua na hi hiam? Ko hong sawlte kianga ka gen kik ding uh dawnna khat hong nei in. Nang kua kici na hiam?” ci-in a dong uh hi. 23John in Isaiah kammalte zangin dawng a, “‘Topa ading lampi na tangsak un,’ ci a gamlaka kiko pa aw, keimah ka hi hi,” a ci hi. 24Tua ciangin a kisawl Pharisee-te pawlkhat in, 25"Christ lah hi lo, Elijah lah hi lo, tua Kamsangpa lah hi lo na hileh bang hangin baptise na hi hiam?” ci-in a dong uh hi. 26John in, “Keimah in tui in ka baptize hi. Ahi hangin note lakah na theih loh uh mi khat a om hi. 27Amah ka nunga hong pai pa ahi hi; ama khedapkhau sut ding nangawnin ka cin zo kei hi,” ci-in a dawng hi. 28Hihte khempeuh John baptisena mun Jordan galkhat lam Bethany khua a thupiang ahi hi. 29A zing ciangin ama lam manawh a Jesu hong pai John in a muh ciangin, “En un, leitung mawhna a puakhia Pasian Tuuno! 30‘Ka nunga hong pai pa, ka mai-a omsa ahi manin kei hong khup zo hi,’ ci-a ka kiko lai-a ka genpa hih pa ahi hi. 31Kei zong amah ka thei kei hi. Ahi hangin baptise-a kong paina pen Israel-te tunga amah a kipulak nading ahi hi,” a ci hi. 32Tua ciangin John in teci panga: “Vantung panin vakhu bangin Kha hong kumsuka, ama tunga khawlden ka mu hi. 33Baptize dinga kei hong sawlpa, ‘Kha hong kumsukin ama tunga a khawlna pa pen Khasiangtho-a hong baptize ding pa ahi hi,’ ci-in kei hong hilh lo hileh amah ka thei kei ding hi. 34Ken ka mu khin ta a, Pasian Tapa hi, cih teci ka pang hi,” ci-in a gen hi. 35A zing ciangin John a nungzuite lakah nih tawh tua lai-ah a om kik uh hi. 36Amah in Jesu hong pai a muh ciangin, “En un, Pasian’ Tuuno!” a ci hi. 37A nungzuite in hih thu a zak uh ciangin Jesu nung a zui uh hi. 38Jesu kihei-a, amaute in a nung a zuih uh a muh ciangin, “Bang deih na hi uh hiam?” ci-in a dong hi. Amaute in, “Rabbi, (Siapa cihna) nang koi-a taam na hi hiam?” a ci uh hi. 39Amah in, “Hong pai le uh cin na mu ding uh hi,” ci-in a dawng hi. Amaute va pai uh a, a omna a mu uh hi. Amah tawh tua ni a taam khawm uh hi. Tua hun nai sawmna pawl ahi hi. 40John thugen za-a Jesu nung a zui nihte lakah Simon, Peter sanggampa Andrew khat ahi hi. 41Andrew in a hih masak pen a sanggampa Simon zonga, “Messiah (Christ cihna) ka mu zo uh hi,” ci-in a va gen ahi hi. 42Tua ciangin Jesu kiangah amah a paipih hi. Jesu in amah en a, “Nang John tapa Simon na hi hi, na min ‘Cephas’ (a kileh ciang Peter) kici ding hi,” a ci hi. 43A zing ciangin Jesu in Galilee lamah pai a sawm hi. Philip mu-a, “Ka nung hong zui in,” a ci hi. 44Andrew le Peter mah bangin Philip zong Bethsaida khuapi mi mah ahi hi. 45Philip in Nathanael a muh ciangin, “Moses in Thukham sunga ama thu a gelh, kamsangte in zong amah tawh kisai a na gelh uh, Joseph tapa Nazareth mi Jesu ka mu zo uh hi,” a ci hi. 46Nathanael in, “Nazareth e! Tua panin na hoih piang thei maw?” ci-in a dong hi. Philip in, “Hong pai inla hong en in,” a ci hi. 47Nathanael ama kiang zuana pai Jesu in a muh ciangin, “Hih lai-ah a sunga khialhna khat beek a om lo Israel mi taktak khat a om hi,” ci-in a gen hi. 48Nathanael in, “Kei bang hong ci theih na hi hiam?” ci-in a dong hi. Jesu in, “Philip in nang hong sap ma, theikung nuai-a na om lai-in kong thei zo hi,” a ci hi. 49Tua ciangin Nathanael in, “Rabbi, nang Pasian Tapa na hi hi. Israel Kumpipa na hi hi,” ci-in a genkhia hi. 50Jesu in, “Theikung nuai-ah nang kong mu zo hi, ci-a kong gen manin na um hi. Tua sanga thupizaw nate na mu ding hi,” a ci hi. 51Amah in, “Nang thutak kong geninah: Van kihongin, Mihing Tapa tungah Pasian vansawltakte a kumsuk le a kahto na mu ding hi,” ci-in a genbeh lai hi.\nZokam International Bible Copyright 1994 The Bible League\nZokam International Version


url: =ZIUSA Genvai Thupulakna: Sia Thang Lian Khup’ luangphamna/kivuina :: ZOMI DAILY\nposted on 28 March 2015 at 5:36 pm Lomkholna: Dahpihna, ZIUSA, Zomi\nA Thu: Sia Thang Lian Khup (Khupsan) Luangphamna/Kivuina\nMarch 23, 2015 ni in, Florida Gamkee, Jacksonville khuapi a teng, damlohna hangtawh zatopi panin mual hong liapsan, Sia Thang Lian Khup (kum 47) pen Zomi Innkuan USA Genvai Thukhun apom, Jacksonville Zomi Innkuan kipawlna Pawlmi kician khat ahih manin, Thukhun zui in Zomi Innkuan USA kipawlna in a luang kipham/kivui ding hi.\nSia Thang Lian Khup pen acidam khanglai kimlai lam-etlohpi in hong navat in mual hong liapsan hi a, US gam sung a om Zomi-te kihuaina leh luang kiphamna ZIUSA Genvai ah apangkhawm dingin, a innkuan un 2015 kum January kha a kipan ZIUSA Genvai Thukhun ahong pom uh ahi hi.\nSia Thang Lian Khup in mual hong liapsanna thu, ZIUSA Genvai Thukhunpom Pawlmi kician khat ahihna thute Jacksonville Zomi Innkuan kipawlna Makaite in thu hong ko uh a, Genvai Tanupawl in a thu a la limtak in akantel khitciang in ZIUSA EC pawl tung ah kipsakna hong pia uhhi.\nTua ahih manin, Sia Thang Lian Khup’ luang phamna/vuina sum dingin, ZIUSA Genvai Sum sung pan $10,000 (Dollar Tul Sawm), Zomi Innkuan USA kipawlna min tawh kipiakhia ding hi.\nHih Sumte Zomi Innkuan USA kipawlna tang’in Jacksonville Zomi Innkuan kipawlna Makaite in innteek bangkuate tung ah hong piaksak ding uhhi.\nZIUSA Genvai panin luang kiphamna/kivuina sumte pen Life Insurance bang dan a kiginkholhna sum hilo a, US gam sung a om Zomi-te khat leh khat ki-itna tawh kihuaina, luang kiphamna ahi hi. ZIUSA kipawlna min tawh akipuak Genvai Sumte zong tu ni, tu hun laitak a ZIUSA Genvai Thukhunpom Pawlmi khempeuh, numei naupang akua mahpeuh in Sia Thang Lian Khup pen ih laizom sanggam khat hihna tawh ih vuina, a luang ih phamna ahi hi.\nHici bangin US gam sung a om Zomi-te in dahna sung pan itna tawh Sia Thang Lian Khup’ luang phamin ih vuibawl manin adah akap a zi a tate a kipan, meeltheih tanau, khuapih tuipihte, Pawlpi mipihte leh Zomi Innkuan kipawlna Pawlmi pihte in khamlum tuamin, anungta Pasian in ahong hehnemna dingin thu kingen hi.\nPrevious: A lamdang Leitung, A kipeipei hizen veh! ~ Khat Thang\nNext: Dahpihna pulakna ~ Rev. Thang Lian Khup (kum 49)


url: =ZOMI LE PILNA. Rev. Dr. Do Suan Mung - Laibu Saal\nHome > Thuluui/Articles > ZOMI LE PILNA. Rev. Dr. Do Suan Mung\nZOMI LE PILNA. Rev. Dr. Do Suan Mung\nZomi le Pilna\nA masapenin Zomite Pasian in ci banga hong teeltuam minamte hi hang cih i up i san a, ei le ei kipiak ngiat dingin hong zawn nuam masa ing. Zong i kipiak theih nadingin thu om hi. Leitung tangthu, Lai Siangtho pan ahi zong a pua pan ka et ciangin Pasian in a teeltuam vilvel minam thum bang omsakin, tua thumte lak-ah a kician mahmah in Israel mite Pasian in Lai Siangtho lui lai-in ama teci dingin a teel minam hi. A mit nauta banga a kep a itna ah zong uang mahmah, a thu mang kei uh leh zong tawsat, thupha zong sang mahmah un, zong thuak mahmah uh hi. Tua mah bangin Zomite zong a diakdiakin Kawlgam sungah Pasian in tanglai Israel mite a teel bangin hong teel minamte hi hang. Tua ahih manin Pasian deihna tawh kituaka i nuntak leh a lamdangin nadangte tawh tehtheihlohin Pasian thupha sang ding hang a, Pasian deihna banga i nuntak keileh zong tawsatna a thuak thei ding hi hang. Tu laitakin ei Zomite Kawlgam sungah Pasian thu hong kigen zawh kum 200 a valta hi a, minam khempeuh tungah kigenin ahi zongin Zomite zah-a a nungta Pasian thu a sang minam kuamah om lo hi. Ei’ san bek hi loin tu laitak deuhdeuh in Kawlgam sungah hih a nungta Pasian nasem pen hong tuncil lam le tuma kum 50 ciangciang bang i sanggam Kayin-te Pasian in a zat hi a, ahi zongin a lamdang takin Pasian in tua hong heikhia-in tulaitaka Kawlgam sunga Pasian nasem dinga Pasian’ teel pen ei Zomite hi hang. Pasian minthang ta hen. Amen. Yangon bang ah Lai Siangtho sang pen mun 100 bang ah om. Tua 100 lah ah 90 val pen Zomite makaihna tawh a kiphuan sang hi. Pawlpi tampitak om lai hi. Yangon bek hi lo Mandalay ah pai, mun khat peuhpeuh ah pai, khamtungah pai Pasian nasem pen Zomite vive kihi ta hi. Tua ahih manin Pasian in khalam tawh kisai-in hong teeltuam mite ihihna pen nialtheih loh thu hi ci-in i phawk dingin deih hang. Pasian thupha sang minam hi hang i cih ciangin ah Kha tawh kisai-in Pasian thupha a sang taktak amah theikha bek hi loin ama nasem utin ama nasemin kipia-in tu laitakin kilawm kituakna bangmah nei het lopi Pasian in ei Zomite ama adingin hong zang hi, ci-in i phawk dingin deih hang.\nAhi zongin ka gennop pen tua ciang bek hi loin Pasian in eite hong teeltuam khin khalam tawh kisai-in amah thei ding le ama na sem dingin zong hong zang ta ahih hang, i leitung nuntakna en dih ni. Pasian thupha sang minan i kici ngam ding hiam. Leitung mun dang en nai loin Kawlgam sung mahmah en lehang i sanggam minam dangte tawh kiteh lehang i ci i sa nuntakna pen thupha sang minam i kici ngam ding hiam. Ei le ei i kici khaphial zongin ci le sa tawh kisai-in thupha sang minam hi lo hi hang. UNDP-te khawng in a gen ciangin Kawlgam sunga om State le Division khempeuh lakah a zawngpen Zogam hi ci hi. Leitungbup ah a ki-et ciangin Kawlgam pen a zawngpen gam khat hi. Tua ahih manin ei Zomite pen leitungbup a zawngpen gama a zawngpen state sunga teng cileng Leitungbup ah a zawngpen a niampen minam khat hi mawk hi hang. Tua ahih manin kha thu ah lah hihzaha Pasian thupha sanga Pasian nasem bang a om keei hang a, Pasian thu thei mahmah, zong lawp takpi hanga i zuau hi het lo a Kawlte lakah bang i gengen hang a sang bang keei napi’n talkhia keei hi. Tua zahkhatin amau upna zong Zomite tung hong kigen teh tal pian veve hi. I Khristian upna pen ei sungah thuk lut mahmah takpi hi. Ahi zongin tua kawmkal pan leitung nuntakna en lehang Pasian a theite, vantung leitung a bawl a nei Pa’ tate, Kumpipa’ tate kicih dingin a bang cimawk i hiam cih khat om hi. Tua ahih manin hih thu ka ngaih sutsut ciang bang dinga Pasian bia-a leitung vantung a neipa’ tate hi a, kumpipa tate kumpite’ Kumpi, topate’ Topa’ tate hi a banghang hihzah a leitung nuntakna niam mawk i hiam.\nAmasa penin Pasian in vantung le leitung a bawlin zuih ding ngeina tawh bawl hi. Natural law i ci hiam Universal law i ci hiam ni, kha, aksite a kipanin nuntakna nei lo nate nangawn amau zuih ding lampi tek bawlin tua bangin kalsuansak hi. Tua mah bangin mihingte nuntakna zong hih leitungah thupha sanga, nuamsa-a, khangto-a, gina-a, cidama, khansau-a, nekledawn khama a om nadingin Pasian in thukhun pawlkhat na koih hi. Tua ahih manin tuni eite leitungah khangto het loin a mite nuai-a i omna a hang pen i Pasian theihloh man hi lozawin Pasian thukhun ahi khantoh nading, hauh nading, dam nadinga Pasian thukhunte i theih loh i zuih loh manin i leitung nuntakna niam hi zaw ding hi cih pen kei muhna hi. Tua ahih leh a nungta Pasian in tua banga i thupi theih nang, i khantoh theih na’ng i ginat theih na’ngin bang cibang thukhunte na koih hiam cih Lai Siantho sung enleng tampitak na om a, ahi zongin tua teng ah bang thupi penpen hiam cih khat bekbek a gen nuam hi ing. Tua in Zomite’ kisap penpen in Pilna hi ding hi, cih kei upna hi. Tuni-a i khantoh lohna leitung ah cilesa tawh kisai-in a niam lam ah i omna pen pilna i kisap man hi. Lai Siangtho, Paunak 4:7 ah pilna thupi penpen hi. Tua ahih manin na neihsa khempeuh na suplawh zongin pilna zong in ci hi. Tua ahih manin Zomite mailam ah i khantoh nopleh nadang khempeuh sangin pilna bulphuh minam ihih ding hong thupipen ding hi. Paunak 1-4 ciang teltakin en lehang pilna thupina vive a genna hi. Tua zahkhatin gam khangtote en lehang a pil gam teng himawk hi. Hai lua mahmah in khangto gam cih bang om lo. Tu’n gam khangto lo zawdeuh teng en le-uhcin Asia gam ah pawlkhat, Africa gam ah tua ciangin South America. Gam khangto lo ahih nak leh a hai zawdeuh teng tenna hi pah lel hi. Tua ciangin hauhna kikim nangawn, sum lut kikim nangawn, gentehna-in Middle East khawnga zinan a luang ziahziah gamte hau mahmah in tuate tawh hauhna kikim a pil mahmah Singapore-te a nuntakna uh (living standard-quality of life) en leng Singapore-te nuntakna sangzaw, thupizaw hi.\nTua ahih manin ahau gam, gam khangto i suah nadingin pilna i neih keileh i ginat, i thupit nading taktak ciang kitung lo hi cih tua i phawk dingin deih hang. Bang hangin ei Pasian thu umte pil kul hiam cihleh i biak Pasian a pil Pasian hi. Eite’ Pasian pen bangmah ngaihsun thei lo-a gua tunga tu meimai mawk, a lum meimai mawk, a ding meimai mawk Pasian hi lo hi. Na khempeuh a thei, theihloh mahmah khat beek a nei lo, na khempeuh a thei Pasian i tate hi hang. I biak Pasian pil ahih manin a tate a pil minamte hi ci-in i phawk dingin deih hang. Tua khitteh i laibu Khristiante i laibu Lai Siantho bu pilna laibu, mipil a kici peuhmah in LST bu thupi sa, America president 16 napa Abraham Lincoln bangin Pasian in leitung mite hong piak letsong thupha khempeuh lak ah a lian penpen Lai Siangtho hi na ci hi. Pilna bu hih Lai Siangtho sung nangawn ah bu 5 pen ( books of wisdom ) ci-in pilna laibute na kici lai hi. Banghangin America-te i constitution hih zahin hoih mawk hiam cihleh mihing khut tawh a kigelh lai khempeuh lak ah a hoihpenin kiciamteh hi (Lai Siangtho bu pen mihing’ gelh hi lo, Pasian’ gelh hi-in tua tawh kidem thei lo). Banghanghiam cihleh Lai Siangtho bu mah bulphuhin a thupaipi thu guipi teng mah zui-a a kigelh ahih manin tua lai pen a hoih na hi. Tua ahih manin i laibu in pilna laibu ahih manin ei, hih laibu a neite i pil ding Pasian deihna hi ci-in i phawk dingin deih hang. Lai Siangtho sunga Pasian mizat lian i cihte a pil vive hi ci-in i phawk dingin deih hang. Abraham-te khawng i ngaihsut teh putek khamul sau mahmah in ahi ngeungau lel dan ding khat i sa mawk a, pil khol lo ding khata i tuat (upmawh) leh tua cihtuak het lo hi. Leisung khawng to kikkik a tanglai-a thupiangte a kante in ama’ tenna Ur khua a tawh uh ciangin tua khua ah laibu sal gol mahmah khat amau hun lai-in om hi. Pilna, siamna a omna khua hi ci-in mukhia uh hi. Tua ahih manin Abraham pen pil mahmah lel kha ding hi. Tua ciangin Pasian mizat Moses a nu kiang panin amau biakna tawh kisai pilna tampi tak ngah in, tua ciangin Egypt kumpi inn sung panin Egypt-te pilna tampitak ngah a, tua teng gawmin makai gina hong suak ahi hi. Solomon kumpipa ama’ khan lai-in amah zah a pil kumpi midang om lo hi. Thuciam Thak ah Paul, amau hun lai a, tuhun bang hileh Ph.D thuap tampitak a thuap pa hi. Tua ahih manin Lai Siangtho sung i et ciangin Pasian mizat mite pen mihai na hi het lo a, amau hun lai-a amau kianga om pilna sangpen a ngahte mah na hi hi.\nMi pawlkhatten khalam pilna le leitung pilna cih dan khatin khen thei hi. I phawk ding in pilna khempeuh i bulpi Pasian hi. Hih pen kha thu tawh kisai, hih pen leitung thu tawh kisai ci-in Pasian ah om lo hi. Pilna khempeuh i bul Pasian hi lel hi. Tuma kum 500 lai khawngin biakna makaite’n khalama pilna le leitunglama pilna na khen lua mahmah uh in tua tegel a kitukalh danin na ngaihsun uh hi. Banghang hiam cihleh leitung pilna niam lai zek ahih man hi. Amau, tua lai-in ni in leitung a kimkotkot na sa uh hi. Tua pen mipilte in tua hi kei zaw in leitung in ni a kimkot hi zaw ci uh hi. Leitung pen ama omna tunga kipei hi cih khawng hong gen uh ciang zum bang na kitun keei uh hi. Tua hi-in Lai Siangtho le leitung pilna khawng a lehbulh gawp, a kitukalh gawp a sa om hi.\nLai Siangtho le leitung pilna a diakdiakin Science pen kilehbulh lo lua kisa-in Lai Siangtho in tangtawng pek-a a na gen pawlkhat pen tuhun science (nate thu) in hong mukhia panpan pawlkhat bang a na omzaw hi. Tua ahih manin hih leitung pilna pen galbawl ding hi lo hi. Kihtak ding zong hi lo hi. Khristiante in lawmbawla ei thu-um mite in hih leitung pilna pen i lunggulh mahmah, i ngaihbawl mahmah ding pen i tavuan (vaipuak) hizaw hi. Tua ahih manin Zomite pen khalam tawh kisai-in mipilte hi hang, a nungta Pasian a theite hi hang. Tua a nungta Pasian i theihna in ei le ei hong kitheisak ding hi. Ei le ei kitheihna pen thupi mahmah hi. Ei le ei ihihna taktak i kitel loh manin khat veivei kineu muh gawpin kimuang loin ei le ei zong thupi kisa loin i minam peuh thupi sa loin ki-omkha thei hi. Zomite no le no kineu-etkha kei un ci-in hong gen nuam ing. Pasian a theite ihih ban ah leitung mihing ihih nak leh Pasian in ama limlemel suna hong bawl a manpha mahmah minam pi hi hang. Singkung lopate sangin a manphazaw hi hang. Ganhingte sangin zong a manphazaw hi hang. I hihna i tel ding thupi hi. I manphatna mihing i man i theih ding thupi hi.\nGam khangto, gam suakta i cihte ah mihing i manphatna a thupi-in a koihte hi a, koi pana a ngah uh hiam cihleh Lai Siangtho panin a ngah uh hi. Mihing khawng ganhing banga ngaihsun, nuntakna nei lo banga ngaihsun, ut bangbanga hei, vua, that cih gamte ah mihing i manphatna a tellohna pen uh ahang pen Lai Siangtho tawh kisawhkha lo uh ahih man hi.\nEi Zomite lakah a beisa ciangciang pilna thupi koih masa lo pian hi hang. Zomi veve i sanggam khanglam a neh zawdeuhte in ei sangin pilna thupi sazaw uh hi. Tua pen kei pumpi-a ka theih hi. University Mandalay ah ka kah lai-in amau zong pil luazaw tuan het lo napi uh bachelor i kah kum nih, kum thumin amau master kah ding tum keei uh hi. Tua laitakin Master i kah hang nasep ding zong bangmah om tuan lo, sum beibeh kum beibeh ci-in Zomite’n ngaihsun hi ung. Bachelor i ngah ciangin khawl dingin sumbawl hiam, nadang khat sem hiam cih pen pilna sang zon ding sangin ei saklam pangte’ ngaihsutna hi. Amau pil lua tuan khollo; eimi dan pen qualify in kah lo, amau qualify lo Q2 ci-in kum khat kahkik, tua ciang qualify pan ding cih nangawn kahkik tangtang uh in zo uh hi. Kahkah mawk uh in a sawtna ciang tuhun bang ciang Proffesor bang om. Gamdang kipai tek, America khawng, UK khawng tung tekin ei lamte’n Sushi mah, sen ansai mah, koi teng mah sum mah zong pah tangtang. Amau zong a nei hi tuan lo, sang hong kah uh, refugee mah tawh gamdang tung tektek, amau Doctrate degree ngah sa a om, eimi tua hi cih ding om nai het lo. Tua ahih manin i lungsim khel ding hi hang. Tuni GZA khawmpi panin Zomite nadang teng sangin pilna mah thupizaw mawk ei cih i phawk thak mahmah a, i kipuahphat ding nakpi takin i kihanthawn nuam hi. I pu i pate’n i zawn in hong haisak ci-in tua zong a dikna tan om; ahi zong a taktakin i hai in hong zawngsak hizaw hi. I zawnna i ginat lohna tuate khempeuh a bulpi pen i haiman hi lel hi. I gam hoih lo, khamtung ah buh piang lo ci-in thumthum; gamdang ka sangkah lai-un Singapore-te khat tawh kahkhawmkha laizang hi’ng. No buh na suan uh hia ka cihleh buh suan nading ka leitang uh pammaih lua hong cihsan hithiat mawk hi. En buh a kituh theih kei nak leh a kipuksi ding sa hi hang. Singapore-te pilna Singapore-te’n Malaysia pan tui lei uh in siangthosak uh a, a tamzaw in Malaysia ah zuakkik uh hi. Pilna i cih tua dan hi. Khamtung gam Singapore-te pia dih vevua nop naksak ding uh hi. Nak gol zawk mahmah lai; zang thei mahmah ding uh hi. I pilloh mana a hici koih mawk, a kizat theih na’ng peuhmah thei zo ngiat lo! Thei zo lo zong hi kei, theih sawm lo hi mawk hi hang. Lungsim ah lut ngiat lo. Sanggam ulenaute, pilna kisam hi hang. I minam hong sangkhai taktak ding pen sum le pai hi kei, thudang tuamtuam hi kei, mipil, pilna nam tampi tak om ahi zongin pil ngiat limlim photphot lehang. Socratis kiang ah khangno khat vapai-in nang kiangah pilna ngah nuama tai za tampitak pan hong pai hing; pilna bangci ngah ding ka hiam a cih leh Socrates in tangvalno pa tuipi gei ah pai pihpihin tuipi a thuk lam ah kalsuanpih pheiphei hi. A thuk simna a tun ciangin tua tangvalno pa a luzang pan tui sungah nencip hi. Sau veipi tua bangin a nencip ciangin nak zo loin tangvalno pa pen kipei keei in a lu a dawkkik theih nading nakpi takin hanciam hi. Sauvei sim khitteh Socrates in a lu khahin paikhiakik o ci-in tuipi gei a tunkik uh ciang Socrates in khangno pa kiangah tui sungah na lu kong netsuk laitakin na lungsim ah na lunggulh pen bang hiam ci-in dong hi. Tui sungah nak thei lo ka hih manin ka nak theih nadingin huih lunggulh penpen ing ci. Tua ciangin Socrates in bangci hiam cihleh tua tuisunga na om laitak huih na lunggulh zahin pilna lunggulhin kitomtom lecin pilna ngah loin na om kei ding hi ci hi.\nI pillohna ahang pen i lunggulhloh man hi. Pilna lunggulh lo mawk hi hang. Degree khawng peuh lunggulh bilbelin pilna lunggulh lo mawk i hi ve! Tua ahih manin tu-a khawmpi pan Zomite aw a diakdiakin tuailai khangnote aw nadang khempeuh sang pilna lunggulh dih ni. I minam khantoh nading a kisam penpen pilna hi. Mi pawlkhatte’n pilna i cih ciangin i suahpih IQ khawng EQ khawng sang lua mahmah keei ding cih bangin lakha pah hi hang. Tua zong kul tuan lo hi; hanciamna hi. I gensa mah bangin lunggulhna le hanciamna hi. Ka laisimkhakna khat ah Estein College a lut dingin entrance subjet a vuan masak in kia hi, ci hi. Winston Churchill galpi nihna-a minthang lua mahmah England-te makai pa le galpi nih lai a makai pipa ci-in, laipil lua het lo, a Siamahte bang in bel hih mipa peuhmah migina suak ngei ken teh a cihpa hi. Hong hanciam toto in ama lampi hong zuikha in leitungbup ah mi minthang pi khat hong suak hi. Biakna lam ah DL Moody tan 6 bek hi. Lai Siangtho thei peuhmah lo. Khatvei pawlpi khat ah a lut sawm leh Lai Siangtho tawh kisai pawlkhat kidong (amau hun lai khawngin pawlpi lut dingte LST khawng kidong hih tuak) hi. Na Lai Siangtho theihna tawmlua mahmah ci-in tua pawlpi ah kilutsak lo, ci mawk hi. A tua kimlai hong hanciam toto-in Pasian nasem minthangpenin a khangkhanga kigen pa hong suak hi.\nTua ahih manin i khuak hoih lua mahmah, hat lua mahmah ding cih hi zenzen lo hi. Pil ding i cih ciangin ihihna ciangciang tawh nakpi taka hanciama kuhkala i hihleh a kisam pilna Pasian in hong pia na hi hi. Tua ahih manin Zomite kisap i khantoh nading a kisam bulpi pen thudang ladang sangin pilna hi. Tua mah zong Pasian kiangah ngen a, pilna i nget ma-in pilna i lunggulh theih nadingin Pasian kiangah ngena mailam ah mipil minam i suah khit ciangin Pasian thupha, leitung thupha a sang minam suak pan ding hi hang.\n( A 2 veina GZA Khawmpi, Tedim-a thugenna pan kila hi.)\nItem Reviewed: ZOMI LE PILNA. Rev. Dr. Do Suan Mung Description: Rating: 5 Reviewed By: Cinpu Zomi


url: =Zomi & Education\nGam khat ii thupiitna pen, a gam sung aa Education in thu a gen hi. Gam thupi limlim te in, Education System thupiit bawl in, thupi sak pah hi. Education hoih a nei gam limlim te, a gam uh a khangto uh aa, a thupi gam a hi pah hi. Kawlgam sung aa Education System te en kik leng, i pilna te in bang ciang ong tun pih zo mawk a hiam? Lungmang’ huai mahmah thu khat ahi hi.\n8888 uprising khit zawh, i kawlgam sang te pan, bang mah i thei zo nawn kei hi. Bang mah i theih zawh lo’ na in, ei(sangnaupang) a sin te ginat lo’ na maw, sanggam? Bang mah i theih khak lo’ na in, a thei zo lo ding te i hih man maw, sanggam? Matriculation Exam te i zawh nang, bang zah ta in, tha i san kul cih i thei tek hi. Tua i thasan na te hang in, minam khat, gam khat i tawisang zo mawk mah i hiam? Minam tawisang zawh na ciang dong ding, pilna nawitui i dawn kha mah hiam? Tuu-ni in, hih te i ngaihsut ding ahi ta hi. Gamvai i tuah, i phuut thute, theithei lo ihih man in, minam vei, khat leh nih ong om sunsun leh zong, Zomi Politicians te a awtawt bek mah hi-in, mipi’n zui thei lo ihih man in, minam bup, Zomi bup i khanglo thei kei hi. Mipi, nang leh kei, i mit te a ong keuh mateng, i minam a apcip laai ding ahi hi. Hun beisa themcik suut kik sawm leng,\nKG pan kipan ngekngek, hanciam langlang, kideidan na te i phu to ngekngek pah hi. Kha sum kham lo sang saya, sayama ten, a nungtakna ding a ong ngaihsut uh ong kul ta. Sum nei zaw diak pilna lunggulhsak NulePa ten, ta te mailam ding lunghihmawhna ong lian tektek ta. Sang hun sung pan ngah khit zawh lo’ laitan pilna te, Tuition pan ong kicing zaw ta. Tuition a ki kha zo lo sangnaupang te, a lai te uh ong thei lo tektek ta. Tan 10 ong/pass, Graduate B.A, B.Sc, B.E ong ki phul keei ta. Leitung mun khem peuh aa kizang English tawh Simple Sentence khat na leng zong Subject, Verb, Object khen tel aa ki at thei lo ta. I hai luat man maw? A thei zo lo ngiat te i hih man maw? I theih ding ong ki deih lo hi zaw maw? I hai ding mah ong deih zaw uh maw?\nTuu-ni in, ei leh ei, Zomi leh Zomi, Mualmi leh Mualmi i kigup theihlo’na, i kisulsul-na te in, sung thu, pua thu theilo aa, theih zahzah kam dimdim aa, i genkhiat pualpual-na te in, i ki pilsak man hi-in; tua i kipilsak-na te in, i hai-na na hizaw hi. Hih Zomi leh Mualmi te i hai tektek ding a ong deih in, hong uk kumpi i cihcih te ahi..\nU Nu makaih Buddhist Socialism ahi, AFPFL (Anti-Fascist People’s Freedom League)// Phah-Sah-Pah-Lah,\nMarch 2nd, 1962 kum Pu Ne Win makaih Revolutionary Council, khuamial Council ong kah aa kipan, RC a zomh\nBSPP/MSPP ( Burma/Myanmar Socialist Programme Party).. Burmese Way to Socialism, Left-wing Nationalism, a zomh\nSLORC (State Law and Order Restoration Council) // Nah Wah Tah , a zomh,\nSPDC (State Peace and Development Council) // Nah Ah Phah, a zomh\nUSDP (Union Solidarity and Development Party)// Kyant Phunt.. ..\nSanggam aw, ong kibawlna te, a dang tampi i theih zawh kei hang, bang mah i theih lo’ na mah tawh, i gamuk kumpi te zia le tong i tel na, a na hi mawk hi. Zomi khangthak sung en kik leng, 100 ah 5 in English i theih leh a phadawm lai cih ding ong hi ta hi. English a thei sunsun, a siam sunsun te en kik leng, Biakna lam leh sum nei zaw deuh te bek i hi mawk hi. RC thu-um mi te sung pan en leng, neu tung aa kipan Minor or Major Seminary pan a khang khia zaw deuh, Protestant lam pan en leng Laisiangtho sang man B.Th, B.Div, M.Div cih te ….. ahi hi. Leitung kumpi sang pan i sin pilna te, a baih tak aa i ngah lo’ laitan te, High School zo in, University pan major tuamtuam tek tawh i Graduate khit teh, tua Degree te bang aa ding in zang thei i hi hiam? I minam, i khuapih tuipih, i innkuan zun ding cih thadah, ei leh ei mahmah na ngawn i kivak zo kei hi. Hih te en kik leng ei a gina lo ngiat maw? I ginaat ding ong ki phal lo hi zaw maw..? Ei leh ei na ngawn a kivak zo lo i khangthak hun ah, nek tawm gilpi, gilvah pak na ding tawh i buai ding mah ong hi ta hi. Huih diik lai i hih man in, i gil zong a kial thei a hi lel hi. Nungta thei i hih man in, i si thei ding hi. Hun khatkhat teh minam nasep-na ci in, minam pau lam’ aa, siksan bulkip zong nei khol lo, nekpih theih ding te pawl pih kawikawii theih na pan, gilvah-na ngah phial mah ding i hi hi. A hi zong in, i minam i sanggam i awlmawh lo’ lam tak, i gilvah laitak i phawk kha kei hi. Kam khum, tung tham, suk hek to hek thuak in,khat vei gilvah pakna, angsung lungsim tawh i nui buabua kha mai hi. Minam it i sanggam, gilkial pi aa a hi tantan, a hanciam tantan te, zahpih bawl ko nuam phial keei kha ding i hi hi.\nZomi sung ah Politicians teng ki ko ta. Politicians minpua lian lo, minam veina taktak tawh a hi tantan te, ki zahpih keei ta. Minam vei, minam it teng ki nawl khin keei ta. Angsung lungsim, gilvah pak nang tawh, i sanggam, i innkuan, i minam it te ki pampaih kha ta…..a paaktaat huai te gen siasia keei ta. Potential nei te ki haza keei ta. Sum le paai hamsa Zomi te, hamsa tektek ta.Minam khat itna, a nungta thei khempeuh i itna hi. Minam khat a susia te in, a nungta thei khem peuh a susia ahi hi. A nunta thei khem peuh itna tawh, i hih zawh na ciangciang pan ma i pan kul ta ding hi. Leitung aa minam tuamtuam khem peuh aa ding na i sep kul ta hi. I minam aa ding sem leng, leitung minam tuamtuam te aa ding sepding tampi lak pan khat a sem i hi ta hi. Minam aa ding nasep ding pen, thau tawi, hiam tawi phei pah phangphang ding cih zong hi khin tuan lo hi. Zogam aa om cip ding zong a kisam masa hi lo, a kisam lo zong hi lo. I sisan tenten na ah Zomi a om ihi hi. Itna, I innkuan sung i itna, i beh i phung i itna, i khua i tui i itna, i awkaih i itna te khempeuh, i minam Zomi i itna i suahsak ding ahi hi. Hih bang ong pian theih nang, minam sung ah mimal khat ciat pilna cimna kitangsam mahmah ta hi. Pilna cimna i cih te in, laitan pilna bek ahi kei aa, ahi zong in, i pil nang, i cim nang, i sin kul hi. Tua ahih man in, Education hoih i kisam hi. Minam aa ding, i kanzek, i phutzek kisam hi.\nNang minam it khat, nang leh nang na ki it kha mah hiam, sanggam? A tung aa i thu gen masak ahi, bang mah thei lo, laitan nei lak ah na ki hel kha mah hiam, sanggam? Thuman leh thuman lo khen tel thei leng, mi kam khum tawh ki pukpak lo ding ihi hi, sanggam..\nA zenzen in Europe leh US gam a tung khin hi aa, hih thului na lungsim tawh kituak na sak leh…\nMinam it, Zomi khat na hi hi.Minam na it tak pi leh, nang leh nang mahmah ong ki it phot in. Minam it peuh mah in, minam aa ding nasep kul ta hi. Minam aa ding na nasep nop tak pi leh, minam na puah phat a kul hi.Minam puahphat nading in, nang leh nang mah ong ki puah pha phot limlim in. Nang leh nang na ki puahphat zawh nang, a hun na piak kul kha ding hi. I om na kiim leh paam te ii pau le ham zong thupi masa pah hi. US sung aa State tuamtuam ah, English free aa sin theih na, ESL class a tam lua zen hi. Kah lo’ sang kah hoih zaw aa, kah pong sang, limtak aa sin hoih zaw hi. Hih te nang aa ding in a niam luat leh, GED om hi. Tua na zawh leh, man tawm, hun a kicing, Community College te om hi. Kah vet lo’ sang Class 1 lak hoih zaw hi. Class 1 lak sang Credit hours 12++ la zo leng, Full Time student aa ong ki ngaih sun ding aa, kum bei teh, kumpi tung pan, na laibu man leh na sang sap teng ki claim kik thei lai hi..Innlam nektawm a buai huai khol lo te in, Federal Financial Aid siau in, sang Full Time in kah huai hi. Semester 2 khawng zawh khit teh, Internship program te zong aa, i lai sin tawh a ki zom nasep te, i ki pan thei hi. Nang leh nang na ki lamthak zawh leh, minam a lam sang na hi ta hi. Gen pak tawh bel, baih pak lo hi. Minam nasep cih pen, a baih lo mah ahi hi.\nMinam na it leh nang leh nang ki it in la, ki puah phat sawm in..\nMimal pan minam i hih man in, mimal pilna le siamna in, minam pilna le siamna a hi hi..Nang na pil leh, i Minam pil hi. Nang na siam leh, i Minam siam hi. Bang mah sep lo’ sang in, nang aa ding nasep leh, i Minam aa ding a sem na hi hi. Minam makai te a huhhuh na hi pah lel hi.\n(Controversy tawh kisai , lai at pa’ ong buaipih man lo ding hi)


url: =Suanghoih Siamsin Medical Trip -2012 Lawhcing\nZomi Siamsinte: Suanghoih khua ah khualzinna lawhcing mahmah\nZogam mun tuamtuam ah kizopna lampi le thumuh, thutheihna le thukizakna haksatna tuamtuam hangin, nuntak khuasak zia le nek le dawnte akipan gentheih haksatna tampi kithuaklawh hi. Tua bang haksaknate sungah adiakdiak in khuaneu/ khuata lamah damlohna khat i tuah ciangin kibawl/ kikepzia ding theihloh banah a sum le pai mahmah neihlohna hangin, zato kilakzolo/ kibawl zoloin sihhun/ sihphat lopi in a sihlawh kitam mahmah ta hi.\nTua bangin Zogam khuaneu tuamtuam ah natna satna akituah ciangin Siavuan, Siamah omlo sawnsawn ahih manin lunglen khasiat huai mahmah Zomi tampi ki om lai hi. Tua bek tham loin thumuhna le khua muhna atawm luat manin nuntakna ah mavan/ lawhcin zah dingin kimavang loin minuai ah ki om hi. Hih bang thute hangin Zomi Siamsin Kipawlna-(Kawlgam) makaihna tawh minam veiina tawh abeisa kum bangzah lai hiam akipan kumsim in Zogam khuaneu/ khau nawlte ah zatui zaha pua in, Siavuan/Siamahte tawh zin kawikawi uh a, na hoih semkhia zel uh hi.\nTukum ading Zogam Cikha Township sung Suanghoih khua le akim apam khuate a Zomite veina tawh April 11-16, 2012 sung ( Siamsin Medical Trip to Suanghoih -2012) zinkhia uh a, Siavuan Siamah (MBBS), Ha siavuan (BDS) le Siamsin Tangpal mi 20 kimte in Zatui zaha kengin, damlote etna le Thusinna tuamtuam neihpih uh cih kiza hi. Tua bangin a paizawhna dingin gam sung gam pua a om Suanghoih Kipawlna ( Suanghoih National Organization) pan khua le tui mipihte veiina mah tawh panpih uh cih kiza hi. Tua bang nasepna ah Zomi Siamsinte in a thubulphuh thupi anuai abangin nei uh hi.\nZogam mun tuamtuam ah a-om Zomite' cidamna lam dinmun (standard) asang zawkna ding\nZomite'n cidamna manphatna le a thupitna te thei in cidamna tawh kituak in nuntak theihna ding\nCidam lote in cidamna angah nading\nZatuilam siamsinte in Zogam mun tuamtuam a-om Zomiten omdan, nek le dawn ziate thei in Zomi itna lungsim akhanzawkna ding\nZomi khangnote'n Zomi zatuilam siamsinte enin a hanciam zawk nading\nZogam mun tuamtuam ah a-om Zomite in tuhun paizia mu in delh zo in azuih zawh nading\nZomi khangnote pilna le siamna, muhna te akhan toh zawk nading.\nSiamsin Medical Trip to Suanghoih-2012 pen nuamtak le lawhcingtak in mahialna nei uh cih kiza ahih manin, a kuakhiate le a piakhia a kuamah ciat pahtak huai le lungkim huai mahmah hi. Mai lamah i khua le tui ah cidamna le khantohna a om semsemna dingin Pasian in Zomi Siamsinte mah hong zatsakna ding Zomibup in thungena le sum le pai tawh panpih ciat ni. Siamsin Kipawlna khansau hen.\nTZN: Source: PT Tuang, USA


url: =MAKAIH ZIA NAM 5 TE. Agelh - Rev. John T Hum, USA - Laibu Saal\nHome > Thuluui/Articles > MAKAIH ZIA NAM 5 TE. Agelh - Rev. John T Hum, USA\nMAKAIH ZIA NAM 5 TE. Agelh - Rev. John T Hum, USA\nMAKAIH ZIA NAM 5 TE.\nAgelh - Rev. John T Hum, USA\nMakai “A” namte pen Sunday School sia, veng makai cih bang pan kipan cih I gen hi. Hih bang makai namte pen sum kipia a sem te hi masa lo hi. Amau kipiak zawh zah a pawlpi ah hun-lang nasem te ahihi. Ih tel ding khat ah Pasian nasep pen kiphalna (volunteer work) nasep hi den hi. Pawlpi sungah a kiphal tawm thu-um mi pawl khat te’ nasep na hangin Pawlpi khangto ahi den hi. Pawlpi tangthu te ah, Khanlawhna leh pawlpi khantoh na a-om simsim in, hih mi kiphal tawm/ki pumpiak mi pawl khat te hang hi zaw cih ih theih ding ki sam hi. Hih bang dan ki phal tawm nasem ih ngah theih na ding pawlpi makai siapa leh up ate in mawhpuak nei hi. Pawlpi sung nasep khempeuh siapa in a vek in sem khin zolo ahih man in volunteer mi ki sam hi. Tua mah bangin thu-um mi te zong Pasian pawlpi a ding nasem nuam vive a hihi.\nTraining Piak Ding Kisapna:\nHih “A” makai namte pen hunlang tawh nasem te ahih man-in hunbit nasem te zah a hun tampi pia zolo hi. Tua ahih man Lai Siangtho sang kahte zah in theihna nei lo thei ding hi. Ahi zongin Pasian zat mahmah theih mite ahih lam manggilh loh ding ki sam hi. Tua ahih man hih bang kipumpiak nasem nuam mite pen Siate in training kul hi. Siapa in a ngiimna kician, a deihzia tel tak a theih sak ding ki sam hi. Pawlpi I cih pen Pasian in sia pa vision a piakna bang bek a pai ahih man-in ki-uk zia, ki makaih zia te sia pa deihzia tawh ki leh puak ngeilo ding hi.\nPawlpi khenkhat te ah sia te in hih “A” nam makaih nate kisapna tel lo a hihman nasep zia mazang thei lo hi. Kipumpiak sia te in zuih ding thulet kician ngah lo ahih man a ut bang ciatin sem ngeingai uh hi. Lai Siangtho a ut teng hilh in, hun ciangtan omlo, sum ki cing neilo cih bang ahih man-in pawlpi sungah khantoh na sangin, buaina piang zaw thei hi.\nHun piak zia:\nHun piakzia nam 3 om hi. Pasian tawh hun piak zia, sia, makai te tawh hun piak zia leh, mi (na hilh ding naupang, veng mite) hun piak zia ki ci hi.\nAmasa in: “A” nam makai te in Pasian mai ah nasep thupi mahmah sem ahihna tel ding kisam hi. Amahmah “D” makai te zah thupi ahih lam muh theih ding kisam hi. Tua ahih man Pasian tawh hun tuam la-a, thungetna, leh Pasian kammal sung mahmah ah kidiah na tampi neih ding ki sam hi.\nAnihna : Pawlpi sia (or) Supervisor pa tawh kimuh ngitnget ding ki sam hi. Nitumna lam pawlpi te ah, siapa taang a sem ding supervisor ki koih a siapa tawh kimuh tektek ngai lo in, supervisor pa tungah ih deihna ih haksatna, ih deihna teng ih sung thei hi. Hih kizop na in tung leh nuai kizopna hong nei sak na, lawhcin na hong ngah sak hi.\nAthumna: Ih mite (SS naupang te, veng kikhop pih mite) tawh hun zat zia thupi mahmah hi. Hunzat na mun ah, Sinna (lesson tawh paina) hunzat zia leh, hun ciangtan, zia ciangtan selo hun zat zia nih om hi. Lesson tawh pai a hun zat na ah, hun (nai) kiciangtan bang zuih theih ding kisam hi. Nisuahna lam gam te ah hun kithupi sak lo-a, mi kithupi sak hi. Nitum na lam ah kileh bulh hi. Anih tuakin thupi sak theih ding ki sam hi. Mite tawh hunla a, ki telna om masa lo in, ih tugen te mite sungah lutlo dinga, hun ciangtan tawh sem thei kei leeng zong sawtpi na kisem thei tuanlo hi.\nIh hunzatna buppi ah 75% pen kigin kholna in zangh ding a, 25% pen piakkhiatna hi ding hi. Kigin kholna cih ciangin: na ki-aapna, na lesson teltak theihna, na kam zat zia ding te teel na cih te ahihi. Mipil ten, thugen zia, kammal zatzia, luheek gamtat zia te, a kisin pilna hi ci hi.[ii] Paunak khat ah, “ aki ging khol galkap mangpa in gal ado ciangin zawh baih sa zaw hi”, ci hi. Kigin na thupi mahmah hi.\nMite' telbaih Thubul (Lesson):\nA khangto sa gam leh khangto lo gam te ah thu tel baihna ih kibat na khat om a, tua pen taangthu gen na tawh thuhilhna ahihi. Mihing in ih theih loh kal in ih et-the, thupi I sak mi na om den hi. Tua te thu kiza nuam a, ki thei nuam hi. Tua bang mite gualzawhna ki et-the nuam hi. Alang khat ah, mikhat I puukna zong ih tel sak man-in ih nuntakna hong puah pha zong om hi. Tua ahih man taagthu gen in la, a langnih pan in la le cin mite ki makaih siam hi cih, mipil te gen na hi.\nDotna tawh thugen theihna:\nThudot siam mite sia siam kici hi. Thudotna I neih ciangin mikhat I ngaihsutna ih hon sak hi. Gentehna in, SS naupangte tungah, “ Pasian in bang hang mihing hong baw ahia? Ci in dong leeng, a ngaihsut ding uh thu pawlkhat lam ih hon sak hi.\nHih ciaptehna pen Journal ahih keh Spiritual Logging System zong ki ci hi. I khantohna, I kiam suakna, Pasian hong hopihna, I devotion te lai tawh ciapteh ding kisam hi. Bang ka cih ciangin kei khangto a, bang ka cih ciangin kiam a, Pasian in kua tung tawn in bang hong hopih cih te ciamtehna nei den leeng khalam khantohna hong pia hi. Salvation Army pan khiapa William Booth in zan a ihmut kal na ngawn in Pasian hopih ding lam-en ahih man alupna kiangah laibu gelh loh leh laikuang tawh ki gingsa in om den hi.\nNang hong it, na khantoh ding hong deihsak, hong huh nuam, zong hong gen ngam ding lawm, makai neih ding ki sam hi. Khantohna pen miten utlo (aa-na) pipi a hong gen sangin eimau va ki pulak tawm leng om zaw hi. Na nuntakna ah hong phat kehmpeuh, na cih bangbang he-he hong ci khempeuh lawm hoih hilo hi. Ki puah phat na pen mikim in ki sam den a, tua bang ih ngah na ding man kipia hi. Tua hi-a,hong ki taai ciang, hong ki nial ciang, heh lo in, tu hithiat in ngaihsun phapah ding ki sam hi. Tua bang dan mi na neih leh Pasian in na lampi a ding hong koihsak hi ding ahih man khahsuah ken la, thunget sak in.\nHun zat siamna I cih ciangin, nikhat nai 24 khen a, nai tuazah sung tua sem ding cih a delh teta na hi masa lo hi. Hun zang siam cih pen ei mahmah ki uk siam cihna hi. Leitung nate pen paipai hi bek lo in, a tai vangvang hi mai hi. Tua ahih man delh den akul na hihi. Mikhat in agen na ah, Pasian hun tampi pia leeng hun zat kisiam pen na ci hi. Pasian in hun kiciang mahmah hong pia hi. Nasep hun, ih mut hun, annek hun k icing tak a zat ding hong pia hi.\nAhi zong lungdamna tawh zat theihna pen Pasian thupha hi se hi. Billy Graham in, abei sa hunte ngah kik thei le cin bangci na zat nuam hiam” ci-a ki dot ciangin, “Thungetna leh Lai siangtho sim a Pasian aw ngaihna tawh hun tampi zangh nuam ingh. Thuhilhna tawm bek nei in, gualnopna tawm bek nei in Ka innkuan pih te tawh hun tampi zang nuam ingh,”na ci hi.\nDraft - Zomi eLibrary Pasian Thu Thuluui/Articles\nItem Reviewed: MAKAIH ZIA NAM 5 TE. Agelh - Rev. John T Hum, USA Description: Rating: 5 Reviewed By: Cinpu Zomi


url: =Malaysia ah Zomi damiah om tazen\nKong it Zomi nu leh pa lawm leh gual u leh nau te aw, Malaysia gam sung ah ih tam mah bang in a sia leh a pha ding zong ki cing hang a lah lungdam huai lah kha siat huai mah mah hang.\nA tung a thu lu kong guan mah bang in Kotaraya kuam sung ah Kala mi vom te tawh ki pawl in Damiah a sem ei Zomi zong om ta zen hi hang hih thu tawh ki sai in,kha siat huai bek hi lo in ih mi nam dai sak ding leh mai mial sak ding cih theih sa hi.hih thu tawh ki sai in kan khia a vai pi khat hawm khiat ding hoih sa ing.\nTu ni, March kha ni 4 ni zing sang in ei mi tangval no khat na sem ding in pai a,KL pan ei pau zang khat in pum mat in Kala mi vom te kiang ah puak in a sum zat tawm ding a puak RM 200 leh a UN card lak sak uh a,a den ciang UN card pia kik in tua tawh khah khia kik hi.\nHi bang a gam ta ei mi te lei zon khiat a Police te kiang ah ap mai ding in hoih sa ing.bang hang hiam cih leh mai lam ah tampi in tuak kha thei lai mai ding cih lau huai sa ing.koi mun koi gam ah minam a ding phat tuam na bawl lo a,siat gam tat te koih khong loh ding in hoih hi.\nZomi itna leh vei na tawh


url: =Ka sungthu kiukhat (1) ~ Deih Tung :: ZOMI DAILY\nposted on 6 April 2015 at 1:34 am Lomkholna: Article, Deihtung\nNang kong muh cil ni in Tedim sangpi pai na palik lennuai lampi pan a hihi. Ka lawm te khat tawh lampi ah na na om uh a, ka lawm pa in nang leh kei hong meihset hi. Tua ni in ka lawm pa kiang ah kei tawh ki sai thu khempeuh a dong na hih lam ka lawm pa in hong gen kik a ka khua nung theih hi. Na biang ah tangsiat pi khat na nei a, kunteh tawh na belh hi. Na sam sau in mam mah mah a, na et lawm hi. Sangpuan tawh na ki lawm mah mah a, na sam sau in na tawbo dong ban suk hi. Sangsung ah kei a makai ka hih lai tak in nang pen midang makai te kiang na ut kei a, kei makaih na sung bek ah na om nuam hi. Mi khem peuh in nang pen hoih hong sa uh a, lai zong pil na hih man in siate mai pha na ngah hi. Laigelh siam mah mah khat na hih lam ka thei a, a beisa kum te ah nang pen kawlgam bup lai gelh kidem na ah a ki hel ngei na hih lam zong kong theih ciang kong kihta sim pian hi.\nKih tasim pian cih ciang in zahtak huai kong sa a, na mel hoih lai a hih man in kongpak ta deuh lai hi. Ka lawm pa kiang ah ka thu te na nadot na ahang pen kei hoih hongsa in nong ettheih pian khat ka hih man a hihi. Tua ni in ke’n kong muh cil ni ahih hang in nang kei nong muh cil ni in koi tak hi a, bang mun hiam? Ka phawk lai hi. KamHau tual pi ah bawhlung sui ki dem na om a, kei zong bawhlung sui te lak ah khat ka hihi. Bawhlung suih ki pat ma in nungak te in paak khat tek hong pia ding uh hi a, tua mun ah kei paak hongpia pen nang na hihi. Tua pak nong piak ni zong ka bawhlung suih na uh ka man siang dong uh nong en a, nang nong et man a hi mai diam goal 2 ka khum a, ka kidem pih te uh ka zo uh hi.\nNa lawmte tawh na ki thuah ciang kawlpau bek bek na zang uh a, kawl te kong sa hi. Nang pen Kawlpi, Mandalay,Yangon cih te ah sang a kah ngei khat na hih man in kawlpau na siam a, kawl lai zong na siam hi. Sang khan sung ah lai na theih loh te kei nong dong a, lungduai tak in kong hilh hi. A hi zong in nang pen lai thei lo na hi kei a, ka aw a za nuam na hihi. A thei lo na ki neih a, kei nong thu pi sim hi. Sangsia te omsung in lai gelh ding a om te thakhat thu in na gelh nuam kei a, siate pai khiat khit ciang ka laibu nong kawm a, ka lai bu sung pan na tei sawn sese hi. Ka khutma, ka letzi hoih lo lua a, a hi zong in nang na tel veve hi. Hoih lopi pi mah pen ka laibu mah nongkawm tantan a, ka lai bu mah na nuam tuam hi. Khat veivei ciang in ka laibu sung ah lai na gelh pawl khat ka mu zel a, hoih ka sa hi. A hi zong in hoih a sa lo, a deih vet lo ka ki neih te nang zong na thei hi.\nYangon ah laigelh ki dem na ah Zogam bup ai tang in na va kidem a, nong ciah tak ciang suaklu nong puak hi. A khat na na ngah zo kei a, na tupna ngah zo lo na hih man in na lung a kia hi. A hizong in kei tawh ih ki muh kik ciang na ngaihsut na no suak kik a, a ngei na bang kik hi. Maitai in kamsiam lai leh pil na a nei khat nang bang lawmhoih kongneih pen angtang ka ki sa hi. Tua bek hi lo numeilawm ka neih cil na hi kawm lai a hih manin nangzah a ka diip in puk puk a cih midang om nai lo hi.\nSang kapai ciang in kei tawh ton ding na ut a, ka khut nonglen den nuam hi. Ka khut nong let ding ka ut kei a, ka sangthungip mong bek kong len sak hi. Ka puansilh dan pongmaan loh na aom ciang nong bawlsak nuam a, ka ut kei hi. Tuition ih kah ciang inkei tawh bek na tu nuam a, sang sung ah zong kei tawh bek na tu nuam hi. Sangsia te lawm te in hong ko ding na lau kei a, kei tawh om nop na sa hi. Sang inn ah moh lehnek theih na zuak a, kei a mawk na in nong pia hi. Midang te sang in ka hoih zaw tuan kei a, ahi zong in kei bek nong ci teta hi. Sangsung leh tuition kah na ah kei tawh a tu khawm mawkmawk hi lo in ka khut a hih kei leh ka khe nang tawh ki sukha lo in na ut kei hi. Ka pum pi na khat teitei tawh nong ki sukkhak kei leh na lung kim lo a, hi thei hi leh ih khut ki len sa in om det ding na ut hi. Sangtuah ciang in ka inn lam uh hong tawn in nong ci a, ka ut kei leh ka sangthungip ah nong kaih na in ki kek hi.\nNitak ciang video en ding ci in nong zawn a, kei bek tawh na en nuam hi. Video mu nuam na hi kei a, kei tawh ki thuah ding na ut man a a hih lam kong thei hi. Video et sung in kakhut nong len den a, ih video et in bang hiam cih zong na thei kei lai hi. Sum neih leh neih loh pen nang a ding in a thupi hi lo a, na kiang ah kei ka om ding bek na ut hi. Kei tawh na om nak leh midang te na mang ngilh a, na lung sim ah thudang hong lut zo nawn lo hi.\nTui ka tawi ciang tui nong tawi nuam a, na tha nuam hi. Tui tawi a tha nuam na hi kei a, kei tawh tui tawi khawm leng na ut man a hihi. Sing ka puak ciang in sing na pua nuam hi. A tha nuam lehsing a ki sam na hi kei a, kei tawh na ki thuah nop man cih ka tel hi. Vok an pua in ka pai ciang in zong nong zui a, no a ding zong vok an na pua hi. A hi zong in no vok a nei lo na hih lam uh kong thei hi. Keel an ka puak ciang in zong tua mah bang a hihi. Kei sang in a tam zaw keel an na pua a, ahi zong in no keel a nei lo pi na hi uh hi. Kei tawh ki thuah nuam asa na hi a kei hang in gim a thuak na hi hi.\nKa omna ah nong hawh a, ciah hun cih bang na thei kei hi. Na pa te lung kham in hong kan uh ciang kei kiang ah na om lam thei uh a, mun dang kan nawn lo in kei kiang ah hong kan pah pah uh hi. Ka innveng vuah na lawm te tawh na vak ciang na aw ka zak theih na ding in na aw na sang sak a, a ngaih thei thei in na pau hi. Innveng te in na lawm nu aw hi ei hong ci uh a, ka zak lohkhak ding a cih man un hong gensawn lai uh hi.\nZanah pi ka teep ding ciang in kei zong khat vei teep khat bek bek hong teep sak in na ci hi. Zanah a duh na hi kei a, ka zanah teepding pen nang na nuam tuam a, tawm khat ta na teep nuam sese hi. Zu ka dawn ciangin zong kei zong hong dawn sakin nong ci a, a duh lo pi pi in a dawn dan na ki neih hi. A tak tak in nang pen zu a dawn thei lo na hih lam ka thei hi. Zu ka kham ciang in midang te muh na ah ka et lawm loh ding nong deih kei a, hoih tak in nong kem hi. Zusai pan in ka inn uh ah nong kha a, ka lup na dong ah nong pai pih hi. Ka khedap nong suah sak a, ka khe zong tui tawh tawmkhat nong sil sak lai hi. Hoih tak in ka lup na ah nong lup sak khit ciang ka inn pan un na ciah a, tua zawh nai 3 khit khawng teh nong pai kik a, ka dawn ding tui lim no no nong puak lai hi. (Zolai khantoh na ding deih na leh Zomi Khangno te in laisim na lawp na ding uh deih na tawh nungak leh tangval thu kong gelh hi) Deih Tung\nPrevious: Dam lai pahtawi\nNext: Zomi te khantohna ding lampi\nCeu Lian Mang (Vice President Van Thio ii tupa) Yangon ah kithat, aluanghawm kimuta\nLungkhamna leh Lunghihmawhna ~ Dr. Ngul Khan Pau


url: =Vantung Aa Bang Lian | Storacles of Prophecy | Amazing Facts\n| Vantung Aa Bang Lian\nTopa in Israel te’ saltaanna Egypt gam pan a hotkhiat hun lai-a a bawl alian lim leh nalamdang te tawh kibang tua malai-in bawl ngei nailo hi. Pharaoh in a salte abenkhiat masiah a gam sungah gimna khat khit khat tung hi.\nTua banah Topa in San Tuipi khen iin akhangmoi minam te makaih-a anung vua adelh a galte uh tui tai sak hi. Gampalak hong tun khit uh ciang, Pasian in a Khap Leitang lam tawh kilehbulh khanglam manawh iin makaih-a A mi tampi te lamdang sasak hi. Gamh luah dingin akigin maun kithukhat-a Pasian a muan nading un hilh phot ding Topa in thei hi. Sinai Mual a zuat na vuah Pasian in a tangsap khempeuh uh sik hi. Gil akial uh ciang Pasian in vantung pan anlum tawh vak hi. Dang akeu uh ciang Topa in Suangpi pan tui phulsak hi. Anung uh pan thakhatthu-in a kido ciangin a lamdang gualzawhna pia hi. Atawpna ah mual siangtho bul ah Israel te in giahphual sat uh hi.\nTua munah Pasian in tua malai-a abawl ngeiloh khat bawl hi. Amah in minam teng zak iin—Ama thuciamna —Thukham Sawm genkhia hi. Topa in akiza-in Ama thukham a genkhiat khitciangin suang tungah agelh ngiat ala dingin Topa in Moses Sinai Mual tungah sam hi. Tua beklo adang khat zong Pasian in pia hi. Mual tungah Topa tawh sun 40 leh zan 40 aom sungin, Moses in Pasian ading akipua koikoi thei biakbuuk, ahoih mahmah alamdan ding hilhna akicingin ngah hi.\nVantunga Pasian teenna bang dan lian aneu-a bawl ding ahi hi. Pasian in leitung bup ah akisem ding mawhna pan eite hong gupkhiat nadinga Ama gelna khen thum (3-D) apha nasepna thu ahi hi.\nPasian’ lampi, ahih kei leh gupkhiatna dinga geelna teng, leitung biakbuuk tungtawnin hong lak hi. Biakbuuk vanteng leh a kisepzia khempeuh in Zeisu in eite hong gupna dinga hong sep ding teng a limciing hi. Biakbuuk thu leh a kisem zia teng ih tel masiah gupkhiatna dinga geelna thu (gupkhiatna thu) tel khin zolo ding hihang. Hih in lian a, 3-D muhtheih nate tawh gupkhiatna paizia hong telgen hi.\nPasian in Moses kiangah biakbuuk a lam dan ding a neng a tawngin Sinai mual tungah gen sitset hi (Hebrews 8:5). Vantung aom Pasian’ biakbuuk tatak mah abang dingin alah ahi hi.\nPaikhiatna 29:18. biakna tau tungah tuutal a bupin na hal ding hi. Tua pen Topa' tungah meihal biakna hi a, a gim namtui, Topa' tungah mei tawh kihal biakna ahi hi.\nPaikhiatna 30:18. “Kisilna dingin sumngo kuang khat, leh a ngakna ding __________ sumngo mah tawh bawl in. Nangmah in kikhopna buk leh biakna tau kikalah na koih ding a, tua sungah tui na koih ding hi.\nHaltum biakna tau (Paikhiatna 27:1-8) pen ginhing tawh biakna mun hi. Tua pen biakbuuk tual biakinn lutna ding lian ah om hi. Hih haltum biakna tau pen Topa Khrist singlamteh limla hi. Tua ganhing kigo te in Zeisu hong sih takpi ding limla uh hi (John 1:29). (Sumngo) Kisilna kuang (Paikhiatna 30:17-21; 38:8) pen haltum biakna tau leh biakinn sung lut nading kong tawh kikal ah om hi. Siampite in biakpiakna pia ahih kei leh biakinn sung alut ma-un akhut uh leh akhe uh sil uh hi. Tua tui in tuiphumna, mawhna pan sawpsiangna, leh pianthakna cihte limla hi.\nGamlak Vakna 4:7. Ompihna Anlum sabuai tungah amaute in puan a dum phah ding uh a, tua tungah a kuangdaite, paknamtui pakante, kuang-ukte, leh tuibuahna thawl __________ koih ding uh a, a kikoih tawntung anlum zong a tungah om ding hi.\nGamlak Vakna 8:2. “Aaron tungah hih bangin gen in. Meivakte na koih ciangin, meivak sagihte in meivak khuam mai teng a taan' dingin koih in, ci-in gen in,” a ci hi.\nPaikhiatna 30:1. Nangmah in paknamtui halna ding biakna tau khat, singkha sing tawh na bawl ding hi.\nAnluum koihna sabuai (Paikhiatna 25:23-30) in Zeisu limciing hi, nuntaakna anluum (John 6:51). Khuaimeivak sagihte (Paikhiatna 25:31-40) in Zeisu limciing hi, leitung khuavak (John 9:5; 1:9). Meivak sathau (namgimtui) in Khasiangtho limciing hi (Zechariah 4:1-6; Mangmuhna 4:5). Namtuii halna tau (Paikhiatna 30:1-8) in Pasian mite thungetna limla ahihi (Hebrews 5:7).\nSiangtho bel mun sungah (Paikhiatna 25:10-22) kham kizui singkha sing tawh kibawl tecipanna singkuang bek om hi. Tua singkuang tungah kham taak tawh kibawl vantungmi nih om hi. Tua singkuang siin pen hehpihna tokhom kici hi (Paikhiatna 25:17-22), tua ah Pasian om hi. Hih in vantunga vantungmi nihte kikal aom Pasian kumpi tokhom limla hi (Late 80:1; Isaiah 6:1,2).\nPaikhiatna 25:21. Singkuang tungah __________ tokhom na koih ding a, singkuang sungah nang kong piak ding thuciamna na koih ding hi.\nThu Hilhkikna 10:4, 5. Kikhop ni-in mei sung panin mualtungah Topa in note tungah hong gensa thupiak sawmte, a masa-a a kigelh bangin tua suangpeekte tungah amah in gelh a, tua ciangin Topa in kei tungah tua suangpeekte hong pia hi. 5Tua ciangin kihei-in mualtung panin ka paisuk a, ka bawlsa singkuang sungah tua suangpeekte ka koih hi. Topa in kei hong thupiak bangin suangpeekte tua sungah a om hi.\nPasian in Ama thuciamna suangpek nih tungah Ama khut mah tawh gelh a, tua pen singkuang sungah kikoih hi. Tua tungah hehpihna tokhom oma, tua in Pasian mite in mawhna nusia-in a thuum nak uh leh (Paunak 28:13), siampipa in hehpihna tokhom tungah a theh sisan tungtawnin hehpihna ngah ding uh hi cih akilatna ahi hi (Siampilaibu 16:15, 16). Tua sisan in mi khempeuh in mawhmaina leh sianthona a ngah na dinga akibua Zeisu sisan limciing ahi hi (Matthew 26:28; Hebrews 9:22).\nHebru 9:22. Thukham kizatna sungah na khempeuh sisan tawh kisian'suah a, sisan a kiluan'sak khit ciang bekin mawhna kimaisak thei pan hi.\nMatthai 26:28. Mi tampite' mawhna a maina dingin a luangkhia, Pasian' __________ a kipsak, ka sisan ahi hi.\nGanhing sisan tawh kithoihna in Singlamteh tungah Zeisu hong si a tua sisan lo-in kuamah in mawh maisakna ngah lo ding hi cih atheih nadingun akisam ahi hi. Adipkuat huai tatak thu-in mawhna thaman sihna hi. Ih vekin mawhnei ih hih manin si dinga kilawm ihi hi—Zeisu in akicing Ama nuntaakna eite mawhna ta'ng dingin hong bua lo hileh a si ma-ang ding ihi hi. Mawhnei te-in akithoihna ding ganhing hong keng uha amau mahmah hangin tua ganhing go uha (Siampilaibu 1:4, 5), tua sisan naisan te-in adip uh kuasak hi, mawhna in Zeisu luang akalna amulkim huai zia mi khawmpeuh in hong lainat uhi. Tua hangin amau te in gupkhiatna singlamteh masuan uha, eite in gupkhiatna singlamteh ih nunget hi. Hilo adang gupna ngahna ding dang omlo hi.\nA mawh mi in kithoihna ganhing lutungah akhut nga-in a mawhna teng a thuum khitciangin, amawhna teng ganhing tungah kitei cih limla hi. Tua manin ganhing mawhnei hong suak iin sih daan a thuak hong kul hi. Tua in, ei mawhna teng Zeisu kisuan hicih limla ahi hi.\nSiampipa in biakbuuk sungah pai-in tua ganhing sii kidalna puan atheh ciangin, mawhna te in mite tung pan biakbuuk sungah kiteikhia ta cihna lim ahi hi. Zeisu a sih khit vantung akahtoh ciangin, biakbuuk sungah lut a, (ta-anglai siampi te sep bang lian iin) nang leh kei in mawhna te kisik kik-in pulaak-a Zeisu min suanga ih thuum te khempeuh Ama sisan hangin hong maisak hi cih hong lak hi (1 John 1:9).\nKorin Masa 5:7. Note na siangtho theihna dingun mawhna silngo luite na paikhia un. Tua hi leh silngo sawhloh annel lom thak na hi ding uh a, zong ahi takpi mah na hi uh hi. Bang hang hiam ci leh i Paisan Pawi hun hong tungta a, eite' Paisan Tuuno ahi Khrih kigo khinzo ta hi.\nHebru 4:14. Tua ahih manin eite in Pasian' omna __________ a va tung khinsa, Siampi Lianpen ahi Pasian' Tapa Jesuh neikhin ihih manin i san'sa upna thu kiptakin len ni.\nZeisu in eite mawhna hangin hong kikham-a, vantungah eite siampi lian sem hi, tua manin a lamdang thu nih eite hong zawhpih hi. A khatna ah pianthakna tatak cih suakthakna, abeisa mawhna khempeuh hong maisak (Johan 3:3-6; Romams 3:25). Nihna ah tu leh hong pai lai ding hun te ah adik-a nuntaak theihna dingin tha hong guan hi (Titus 2:14; Philippians 2:13). Hih thu nih te in mi adik suak sak-a, tua in Pasian leh mi kikal ah amaan kizopna hong neisak hi. Sepna (Ama hanciam tawm) tawh kuamah in dikna ngah theilo hi, ahangin diktanna pen Zeisu bek sep theih hehpihna hang hi (Sawltaakte 4:12). Tua in upna hanga diktanna hi a, hih bek in amaan diktanna ahi hi.\nNa nuntaakna sungah a manpha kamciam khempeuh a hong sem dingin Amah abaih sa-in om hi. Nang na kiging nai hiam? Tu-in na nuntaakna hong ukna dingin khukdin iin Ama kiang ngen in, hong ciampel lo ding hi.\nHe, Ih kihelna in ih lungsim leh lunggulhna teng Zeisu kiang tun-a hong uk ding kiphalna ahi hi. Ih nuntaakna bup a uk dinga Amah ih muan kul hi. Mi tampi te in amau sepna kihel lo-in Ama min suang khempeuh vantung tung ding sa uha, tua bang sepna omlo upna si-in amaan hilo hi (Matthew 7:14).\nSiansuah ni pen ta-anglai Israel te adingin thukhenna ni hi a, kumkhat in khat vei nei uh hi (Siampilaibu 23:27). Mawhna teng pulaak a, nusiat ding ahi hi. Tua ni lian-a, anial khempeuh atawntungin Isreal te giahphual pan kihawlkhia hi.\nHi mah hi! Tua ni akisem te in Zeisu tungtawn-a mawhna akibawhsiang ding zia akawk khol hi. Zeisu in Ama mite ading leh a luangkhia Ama sisan a um mi khempeuh mawhna a laakkhiat sak dingin kiging sa-in vantungah palai semin om hi.


url: =US ah Zomi Kipawlna thak khat piang (Zomi Churches Alliance) :: ZOMI DAILY\nposted on 25 September 2017 at 4:36 pm Lomkholna: Biakna, News, Zomi\nUS a om kipawl ding alunggulh Zomi pastor pawlkhat kimu uh a Zomi Churches Alliance USA akici ZCA, USA phuan khia uh hi. Ken bel hoih kasalel hi. Minampi leh Minam lian ih suahnop leh Mission nakpitak in ihsep ding ahi hi. US a Zomi kipawlna te’n Kawlgam leh India ah gammial/mission nasepnate deihtak nong panpih ding uh ki lunggulh mahmah hi.\nAthu avuicing in a nuai ah sim theih hi.\nA ( 1 ) VEINA ZOMI PAWLPI TUAMTUAM KIMUHKHOPNA\nFRIDAY 9:00 A.M. C.S.T.\nZOMI CHRISTIAN CHURCH NASHVILLE\nInnteek Siapa Rev DalPiang in Lai Siangtho taang Rom 15:5-6 leh Hebru 10:24-25 ong simkhit ciangin Ih biak Pasian tungah hunapna hong nei in 9:50am hunin meeting kipan thei hi.\nMeeting hun ong makaih dingin Rev DalPiang, a tamzaw thukimna tawh kiteel hi.\nMeeting hun sung khempeuh thu ciaptehna ahong neihsak dingin Rev Paupi, a tamzaw thukimna tawh kiteel hi.\nMeeting ahong kah pawlpi tuamtuam pan Sia/Sm te leh Upate in amau muhna leh lunggulhna ciat hong pulaak uh hi.\nUSA gam sunga om Zomi pawlpite khut kilenkhawm a, kipawlkhopna neih dingin meeting hong pai khempeuh thukimna khut lapna tawh kikhensat hi.\nKipawlna min dingin hoihsak min tuamtuam pulaakna kinei a, ahong huamkim pen dingin ZOMI CHURCHES ALLIANCE USA, Atom in ZCA USA cih a tamzaw thukimna khut lapna tawh kikipsak hi.\nObjective: USA gam sunga om Zomi pawlpite kha thu leh taksa thu ah tha kipia in Pasian’ na sepkhoptheihna ding\n(1) Lungsim kikhat in Pasian phatkhop theihna ding Rom 15:6\n(2) Khut kilenkhawm in Pasian’ na sepkhop theihna ding I Korin 3:9\nZCA USA huam sungah pawlmi khat in sihna atuak aom leh pawlpi ciat ah sum kidonsak in gaalna sum kipia ding hi.\nMembership fee: Pawlpi mi 100 nuaisiah te $ 100.00 Pawlpi mi 200 nuaisiah te $200.00 Pawlpi mi 300 nuaisiah te $300.00 Pawlpi mi 400 nuaisiah te $400.00 Pawlpi mi 500 nuaisiah te $500.00 Note: Pawlpi mi 100 ciang $100.00 ta kahtoto ding hi.\nAnnual fee: Pawlpi mi 50 nuaisiah te $ 250.00 Pawlpi mi 100 nuaisiah te $ 500.00 Pawlpi mi 150 nuaisiah te $ 750.00 Pawlpi mi 200 nuaisiah te $1,000.00 Pawlpi mi 250 nuaisiah te $1,500.00 Pawlpi mi 300 nuaisiah te $2,000.00 Note: Pawlpi mi 50 a khanbeh leh $250.00 ta kahtoto ding hi.\nZCA USA khawmpi kumsim neih den ding hoih kisa a, July kha nipi thumna weekends sung hi ding hi.\nKhawmpi bawldan ding EC in ong geel dingin kiap hi.\nZCA USA Executive Committee kivaipuakzia anuai a bang hi ding hi. 1.President 2.Vice President 3.Secretary 4.Assistant Secretary 5.Treasurer 6.Auditor 7.Accountant 8.Youth Director 9.Women Director\nTutung a i teel EC 9 te in mai kum khawmpi ciang dong pansan ong la ding uh hi. EC in ZCA USA bylaws draft ong bawl ding uh a, Board of ZCA USA in kipsakna nei ding hi.\nEC dingte sia/sm te sung hi ding a, business meeting in teel ding hi. Board member ding te ( Sia/Sm or makaipi khat ) pawlpi ciat pan mi khat ta hi ding hi.\nZCA USA min tawh kumpi theihpih Registration bawl ding hoih kisa a, EC te ki ap hi.\nZCA USA min tawh bank account hon ding hoih kisa a, EC te ki ap hi.\nZCA USA EC 9 te anuai a bangin Secret ballots tawh kiteel hi.\n1.President – Rev Thang Cin Pau 2. Vice President – Rev Khual Deih Lian 3. Secretary – Rev Dal Deih Piang 4. Assistant Secretary – Rev Thang Sawm Lian 5. Treasurer – Rev Dr Nang Khen Khup 6. Auditor – Rev Gin Sawm Thang 7.Accountant – Pr Moses Ngin Alh Thang 8. Youth Director – Rev Lian Za Suum 9. Women Director – Pr Dim Hau Cing\nMeeting hun nuamtak zawhna leh Zomi Pawlpite kipawlkhop theihna ahong nei theisak Pasian tungah lungdamkohna leh makai thak apna – meeting kah khempeuh khut kilenkhawm in kikona a kineih khit ciang Pr Pau Sian Lian in a khak bel thungetna ong neihsak in 6:50pm hunin meeting nuamtak kizo hi.\nPrevious: Malaysia, Kuching Airport ah vanlengkhat lampialkhia, asi aliam omlo\nNext: Motorcycle khattung ah mi 10 tuangin Promotional Stunt abawl te kiman